title: Suuri Venäjän sota

text: Tilanne muodostui Moskovan Venäjälle vaikeaksi, koska se oli sidottu samaan aikaan tataarisotiin. Lisäksi oli mahdollista, että Ruotsi saisi Saksalaisen ritarikunnan liittolaisekseen. Kustaa Vaasakin oli laskenut Saksalaisen ritarikunnan varaan, mutta kun tämä ei suostunutkaan taistelemaan Ruotsin rinnalla, yritti hän vielä peruuttaa sotaretken. Se oli kuitenkin jo liian myöhäistä, koska Suomen aatelisto oli valmis sotaan, ja se oli jo lähettänytkin nopeasti liikkuvan ruotsalaisilla apujoukoilla vahvistetun armeijansa Viipurista kohti Pähkinälinnaa.


title: Suuri Venäjän sota

text: Alkukesästä Ruotsissa muodostettiin lippukuntia, jotka oli tarkoitus lähettää Suomeen. Saavuttuaan Suomeen ja Viipuriin nämä lippukunnat alistettiin Suomalaisen lippukunnan kanssa Jaakko Baggelle, joka lähti heinäkuussa joukkoineen kohti Nevaa ja Pähkinänlinnaa.


title: Suuri Venäjän sota

text: 8. kesäkuuta 1555 Tukholmassa muodostettiin ensimmäinen sotilasosasto, joka koostui Tukholman lippukunnasta irrotetusta osasta (46 päällystön edustajaa, 9 spel, 13 mönsterdrängar sekä 111 jalkamiestä) sekä Gästriklandista, Uplannista, Västmanlandista, Närkestä, Södermanlandista, Itä-Götanmaalta ja Smålandista tulleesta 1088 alokkaasta. Näistä muodostettiin kaksi lippukuntaa, joiden päällystö ja alipäällystö tuli Tukholman lippukunnasta.


title: Suuri Venäjän sota

text: Heinäkuussa muodostettiin uusia lippukuntia Norlannin, Itä-Götanmaan sekä Smålandin alokkaista. Lisäksi joukoissa oli pieniä määriä myös muiden alueiden alokkaita. Näin ollen muodostettiin 9 lippukuntaa, joista 8 lähetettiin Suomeen Tukholman lippukunnan (drabantit) jäädessä suojelemaan hallitsijaa.


title: Suuri Venäjän sota

text: Suomessa Jöns Trulssonin lippukunta jaettiin Sven von Skaran ja ilman päällikköä olleen lippukunnan kesken. Anders Östgötesta tuli ilman päällikköä olleen lippukunnan päällikkö.


title: Suuri Venäjän sota

text: Syyskuun alkupuolella 1555 Jaakko Baggen johtama ruotsalais-suomalainen sotajoukko saapui maitse ja vesitse Pähkinälinnan edustalle. Noin 4 000 jalkamiehen ja 240 ratsumiehen armeija koostui Ruotsista saapuneista joukoista ja suomalaisesta lippukunnasta, joka oli ensimmäinen vakinainen suomalainen joukko-osasto. Ilmeisesti myös Käkisalmen lääniin lähetettiin pieni osasto hävitysretkelle.


title: Suuri Venäjän sota

text: Iivana Julma tiesi Ruotsin hyökkäysaikeista, joten hän lähetti Käkisalmeen pajarin Zahar Ivanovitš Plestsejevin ja Pähkinälinnaan pajarin Petr Petrovitš Golovin johtamat joukot. Novgorodin ruhtinas taas sai käskyn odottaa lisäjoukkojen kanssa Ruotsin mahdollisesti Nevan eteläpuolella Inkerissä toteuttamaa hyökkäystä. Baggen armeija saapui Pähkinänlinnan edustalle syyskuun puolivälissä ja aloitti sitä vastaan hyökkäyksen 15. syyskuuta 1555. Armeija kuitenkin piiritti Pähkinälinnaa turhaan kolme viikkoa, koska tykistö ei tehonneet sen paksuihin muureihin. 29. syyskuuta ruotsalais-suomalaiset joukot lopettivat hyökkäyksen epäonnistuneen rynnäkön jälkeen, ja lopulta lokakuun alussa päättivät vetäytyä peläten Novgorodin ylivoimaisten pääjoukkojen mahdollista hyökkäystä. Lopulta Ruotsin armeija onnistui vain hävittämään muutamia kyliä Nevan varrella.


title: Tiikerin oma elokuva

text: Tiikerin oma elokuva ("The Tigger Movie") on vuonna 2000 ensi-iltansa saanut animaatioelokuva, jonka ohjasi Jun Falkenstein. Se huomioitiin myös kolmella Annie-ehdokkuudella parhaasta ohjauksesta, musiikista ja ääninäyttelemisestä vuonna 2000.


title: Tiikerin oma elokuva

text: Tiikeri tajuaa Ruun huomautuksesta, ettei hän tiedä perheestään mitään ja ryhtyy etsimään Tiikereiden sukupuuta ja sukulaisia. Hän ei löydä mitään, joten Nalle Puh ja kumppanit säälivät Tiikeriä tekemällä hänelle valekirjeen, jossa he esittävät olevansa Tiikerin sukulaisia. Tästä alkaa myös melkoinen ongelma, jota Nalle Puh ja kumppanit eivät odottaneet, kun Tiikeri väittää tietävänsä, että hänen perheensä on tulossa vierailulle. Muut joutuvat pakon edessä pukeutumaan Tiikerin valeasuihin esittääkseen hänen kauan poissa ollutta perhettä.


title: Tiikerin oma elokuva

text: Totuuden paljastuessa Tiikeri vaipuu masennukseen ja lähtee lumisena yönä vaeltelemaan pitkin Puolen hehtaarin metsää löytäen suuren puun. Tiikeri ryhtyy huutelemaan muita tiikereitä kiivetessään puuhun. Kani ja muut metsän asukkaat lähtevät etsimään Tiikeriä ja löytävät hänet alakuloisena puusta. Kani suostuttelee Tiikeriä palaamaan takaisin, sillä hänellä on jo perhe, huolimatta siitä, ettei heillä ole mustaoransseja raitoja eivätkä he ole yhtä hyviä pomppimisessa.


title: Sarvilosserokala

text: Sarvilosserokala ("Lactoria cornuta") on losserokaloihin kuuluva kala. Losserokalojen pitämistä akvaariossa ei suositella siksi, että ne voivat stressitilanteissa tai vahingoittuessaan päästää akvaarioon myrkkyä, joka tappaa muut kalat.


title: Sarvilosserokala

text: Sarvilosserokala voi kasvaa luonnossa 50 cm pitkäksi, mutta jää akvaariossa yleensä paljon pienemmäksi, alle 30-senttiseksi. Se on pohjaväriltään keltainen ja sen ihoa koristavat pyöreähköt valkoiset pilkut. Otsasta törröttää kaksi sarvea, takaruumiissa on kahvamaiset ulokkeet. Muuten vartalonmuoto on kulmikas. Sarvilosserokalalla on omalaatuinen uintitapa joka näyttää leijumiselta. Se on hidas uimari ja helppo pyydystää, ja kiinni otettaessa se voi päästää murisevaa ääntä.


title: Sarvilosserokala

text:
Sarvilosserokala on peräisin Indopasifiselta merialueelta.
Sarvilosserokalat ovat kaikkiruokaisia; akvaariossa niille tarjotaan sekä lihapitoista ruokaa että kasviksia. Ne voivat puhaltaa vettä pohjahiekkaan saadakseen saaliin, kuten äyriäiset ja madot esiin.


title: Strengbergin tupakkatehdas

text: Strengbergin tupakkatehdas eli "Ab Ph. U. Strengberg & C:o oy" oli vuonna 1762 Pietarsaareen perustettu suomalainen tupakkatehdas. Ryhmä pietarsaarelaisia perusti tupakkakehräämön, josta myöhemmin muodostui Strengbergin tupakkatehdas. Siitä tuli osakeyhtiö vuonna 1881.


title: Strengbergin tupakkatehdas

text: Tehdasrakennuksen vanhempi punatiilinen osa on arkkitehtitoimisto Grahn, Hedman & Wasastjernan suunnittelema ja se on valmistunut 1898. Pallomaisen kellotornin hallitsema uudempi osa on arkkitehti Torben Grutin suunnittelema ja se on valmistunut 1909.


title: Strengbergin tupakkatehdas

text: Vuonna 1851 Strengbergin tehdasta laajennettiin ja uudenaikaistettiin. Nuuskaosasto koneellistettiin ja myös purutupakkaosasto uudenaikaistettiin. Kaupungin tupakkaviljelmät toimittivat tehtaalle raakatupakkaa 1860-luvulle saakka, jolloin viljely lopetettiin useiden katovuosien jälkeen.


title: Strengbergin tupakkatehdas

text: Tehtaaseen hankittiin 1889 höyrykäyttöinen generaattori, ensimmäisenä pietarsaarelaistyöpaikkana se sai sähkövalon vuosien 1896–1900 aikana. Tehdas laajeni käsittämään koko korttelin ja oli kaupungin suurin työnantaja. Parhaimmillaan Strengbergillä oli 1 600 työntekijää.


title: Strengbergin tupakkatehdas

text: 1920-luvulla Strengberg oli Suomen ja Pohjoismaiden suurin tupakkatehdas, työväkeä oli 1 300 ja osakepääomaa 30 miljoonaa markkaa. Yhtiö perusti tehtaan 1903 Härnösandiin, 1912 Osloon ja Kööpenhaminaan, mutta kaikki lakkautettiin melko pian.


title: Strengbergin tupakkatehdas

text: Suomessa toimi 1900-luvulla kymmeniä tupakkatehtaita. Tupakkamerkkejä oli pari tuhatta piipputupakat ja sikarit mukaan lukien. Strengberg valmisti esimerkiksi Saimaata. Sitä valmistettiin vuoteen 1980 asti.


title: Strengbergin tupakkatehdas

text: H. Borgström Jr Tobaksbabriks Ab Helsingin Pohjoisrannassa joutui taloudellisiin vaikeuksiin. Strengberg osti sen 1919 ja lopetti sen toiminnan 1928.


title: Strengbergin tupakkatehdas

text: Strengberg siirtyi Oy Rettigin omistukseen vuonna 1976. 1990-luvulla tehtaan osti tupakkayritys R. J. Reynolds, joka sittemmin myi sen Swedish Matchille. Tehdas lakkautettiin vuonna 1998.


title: Strengbergin tupakkatehdas

text: Historian professori Oscar Nikula kirjoittaa teoksessaan "Strengbergs 1762–1962" nuuskasta: ""Pietarsaaren nuuska oli ollut [...] korkeassa kurssissa 1700-luvulla ja tehdas valmisti sitä yhä runsaasti. Nuuska ei ollut pelkästään nautintoaine, vaan sitä pidettiin eräillä tahoilla tehokkaana lääkkeenä hammassärkyä, päänsärkyä, jäykkäkouristusta, kaatumatautia ja syöpää vastaan."" Esimerkiksi vuonna 1854 Strengberg valmisti kuutta nuuskalaatua, kolmea nenänuuskaa Jakobstads rappé, West rappé ja Melange rappé ja kolmea suunuuskaa Ordinärt No 1, Ordinärt No 2 ja Ordinärt No 3.


title: Strengbergin tupakkatehdas

text: Virginia-nuuskatehdas Tampereella aloitti 1898 kilpailun nuuskamarkkinoista. Suurin tuottaja Strengberg toi markkinoille oman nuuskansa Stjärnsnus, ja sillä se sai Virginian markkinoilta. Ostettuaan Borgströmin Strengberg jatkoi myös entisen kilpailijansa nuuskamerkkien valmistusta. Vuoden 1908 aikoihin nuuskaa valmisti kaksi tehdasta; Strengberg ja W. Falk & Co.Ylen Elävä arkisto, Reijo Perälä, Suomessa toimi ennen kymmeniä tupakkatehtaita*


title: Lorenzo Brindisiläinen

text: Pyhä Lorenzo Brindisiläinen (22. heinäkuuta 1559 – 22. heinäkuuta 1619) oli italialainen kapusiini.


title: Lorenzo Brindisiläinen

text: Lorenzo, syntymänimeltään Giulio Cesare Russo, toimi muun muassa kapusiinien yleisvikaarina. Hän teki laajaa käännytystyötä ja perusti useita luostareita Keski-Euroopassa. Hän työskenteli myös armeijan palveluksessa. Myöhemmällä iällään hän pääsi Pyhän istuimen diplomaattisiin virkoihin nuntiuksena Baijeriin ja Espanjaan.


title: Lorenzo Brindisiläinen

text: Lorenzo kuoli 60-vuotispäivänään Lissabonissa.


title: Lorenzo Brindisiläinen

text: Lorenzo on katolisen kirkon pyhimys, jonka juhlapäivänä on 21. heinäkuuta. Hänet julistettiin vuonna 1959 kirkonopettajaksi.


title: Ken Sansom

text: Ken Sansom (2. huhtikuuta 1927 – 10. lokakuuta 2012) oli yhdysvaltalainen näyttelijä, joka tuli 1990-luvulla uudeksi vakituiseksi Kanin ääneksi Nalle Puhin animaatioissa ja elokuvissa. Hän teki kuitenkin ensimmäisen ääniroolinsa Kanina jo vuonna 1988. Sansom aloitti uransa 1970-luvulla vierailevissa rooleissa televisiosarjoissa, kuten "The Brady Bunch", "That's My Mama", "Charlien enkelit", "Päivien viemää" ja "Waltonin perhe". 1980-luvulta lähtien hän on tehnyt enimmäkseen äänirooleja ja oli muun muassa "The Transformersissa" Houndin äänenä ja "Pilipalipiloteissa" Ralph Throgmortonin äänenä.


title: Ken Sansom

text: Hän kuoli 10. lokakuuta 2012 85-vuotiaana aivohalvaukseen.


title: Amen break

text: Amen break on nopeatempoinen, noin kuusi sekuntia pitkä neljän tahdin rumpusoolo, josta on tullut yksi populaarimusiikin käytetyimmistä sampleista. Se on peräisin soul- ja funk-yhtye The Winstonsin 1969 levyttämästä "Amen, Brother" -instrumentaalikappaleesta. Kappale oli versiointi vanhasta gospel-klassikosta, ja se julkaistiin alun perin seitsemäntuumaisen "Color Him Father" -vinyylisinglen B-puolena.


title: Amen break

text: Soinniltaan se on vahvasti kompressoitu, mikä teki sen pätkimisestä ja muokkaamisesta samplereilla helppoa.


title: Amen break

text: Amen break nousi suosioon hip hop -artistien piireissä 1980-luvun lopulla, minkä jälkeen sitä on käytetty hyvin laajasti elektronisessa musiikissa. Se tunnetaan erityisesti jungle-musiikin keskeisenä elementtinä ja on olennainen osa myös siitä kehittyneitä musiikkityylejä kuten drum'n'bassia ja breakcorea.


title: Amen break

text: Kuten monilla muilla sampleilla, Amen breakin tekijänoikeuksien tila on ollut epäselvä. Tekijänoikeusmaksuja sen käytöstä ei ole saanut The Winstonsin rumpali Gregory Sylvester Coleman eikä myöskään kappaleen säveltäjä Richard Lewis Spencer.


title: Amen break

text: Alla on Amen breakin ensimmäinen tahti rumputabulatuurein esitettynä. R on ride- eli komppisymbaali, S on snare eli virvelirumpu ja B on bassorumpu.


title: Madame Rosa

text: Madame Rosa on ranskalainen Romain Garyn kirjaan perustuva elokuva vuodelta 1977. Sen pääosassa on Simone Signoret ikääntyvänä keskitysleirin kauhut kokeneena ilotyttönä, ja hänen kasvattipojastaan Momosta. Elokuva sai parhaan vieraskielisen elokuvan Oscar-palkinnon.


title: Andrea Bianchi

text: Andrea Bianchi (s. 31. maaliskuuta 1925) on italialainen elokuvaohjaaja ja -käsikirjoittaja. Hän on uransa aikana käyttänyt oikean nimensä ohella nimensä anglisoitua muotoa Andrew White.


title: Andrea Bianchi

text: Bianchi tunnetaan muiden muassa kauhuelokuvasta "Le notti del terrore" (1981).


title: Helsinki Midnight Sun

text: Helsinki Midnight Sun on vuosittain alkukesästä touko-kesäkuun vaihteessa Casino Helsingissä järjestettävä kansainvälinen pokeriturnausviikko. Vuoden 2008 pääturnauksen, 2 850 + 150 € sisäänoston no limit texas hold'em -turnauksen, osallistumaksu oli korkein koskaan Suomessa järjestetyistä pokeriturnauksista. Turnauksen ykkönen oli sveitsiläinen Thomas Wolfer, joka voitti silloisen kaikkien aikojen suurimman Suomessa jaetun ykköspalkinnon 165 085 euroa.


title: Cathleen Synge Morawetz

text: Cathleen Synge Morawetz (5. toukokuuta 1923 – 8. elokuuta 2017 New York) oli kanadalaissyntyinen, yhdysvaltalaistunut matemaatikko. Hän johti 1980-luvulla New Yorkin yliopiston Courant Institute of Mathematical Sciencesia.


title: Cathleen Synge Morawetz

text: Morawetz oli American Mathematical Societyn puheenjohtajana vuosina 1995–1996. Hän istui Kansallisen tiedeakatemian jäsenenä vuodesta 1990 ja sai Kansallisen tiedemitalin 1998. Hänet valittiin Noether Lectureriksi vuosina 1983 ja 1998.


title: Cathleen Synge Morawetz

text: Morawetz opiskeli Toronton yliopistossa, Massachusetts Institute of Technologyssa ja New Yorkin yliopistossa. Hänen isänsä oli irlantilainen tiedemies John Lighton Synge. Hänellä oli neljä lasta miehensä polymeerikemisti Herbert Morawetzin kanssa.


title: Tarhapetunia

text: Tarhapetunia eli petunia ("Petunia" × "hybrida") on koristekasvi, joka kuuluu koisokasveihin. X sen tieteellisessä nimessä tarkoittaa, että se on kahden luonnonkasvin hybridiristeytys: pensaspetunian ("Petunia axillaris") ja villipetunian ("Petunia integrifolia").


title: Tarhapetunia

text: Petunialajikkeet voidaan jakaa suurikukkaisiin ja pienikukkaisiin ryhmiin. Petunioiden värivalikoima kattaa lähes kaikki muut värisävyt paitsi keltaisen ja oranssin. Se kasvaa noin 20–30 cm korkeaksi. Petunia viihtyy parhaiten kuumassa auringonpaisteessa. Sade hakkaa kukat huonoiksi, varsinkin kerrannaiskukkaisilla lajikkeilla.


title: Samettikukat

text: Samettikukat ("Tagetes") on asterikasvien suku, jonka jäseniä käytetään koristekasveina. Suvun suomenkielinen nimi viittaa sen lajien terälehtien samettimaiseen pintaan. Voimakkaan tuoksunsa samettikukkia käytetään palstanvälikasvina karkottamaan tuhohyönteisiä esimerkiksi luonnonmukaisessa viljelyssä ja pihapalstoilla. Samettikukkia kasvaa luonnossa Yhdysvaltojen eteläosissa ja siitä etelään Etelä-Amerikassa asti.


title: Samettikukat

text: Samettikukat kasvavat 15–70 cm korkeiksi ja kukkivat keltaisen, oranssin, punaisen ja punaruskean sävyisin, yksinkertaisin tai kerratuin kukin. Erinäköisiä lajikkeita on satoja.


title: Samettikukat

text: Samettikukka on lokakuun synnyinkukka.


title: Rantaorvokki

text: Rantaorvokki ("Viola persicifolia", myös "V. stagnina") on vaaleakukkainen orvokki. Se on Suomessa uhanalainen ja rauhoitettu laji.


title: Rantaorvokki

text: Rantaorvokki on toinen Akaan nimikkokasveista.


title: Rantaorvokki

text: Rantaorvokki kasvaa 7–25 senttimetriä korkeaksi. Haarovasta juurakosta kohoava varsi on pysty ja harvahaarainen. Nyhälaitaiset lehtilavat ovat kapean herttamaisia tai kapeanpuikeita ja noin 2,5 kertaa leveytensä pituisia. Lehtilavan tyvi on tylppä ja epämukainen, nyhähampaat ovat ulkonevia. Lehtiruodin yläosa on kapeasti siipipalteinen. Lehden korvakkeet ovat noin 1 cm:n pituisia, kapeanpuikeita, lähes ehythampaisia tai harvaan ripsihampaisia sekä lehtiruodin pituisia tai sitä lyhyempiä. Kukka on yleensä valkoinen tai joskus vaaleansininen. Ylemmät terälehdet ovat pyöreäkärkisiä ja vähän leveyttään pitempiä. Kukan pussimainen kannus on vihertävä, käyrä ja suippokärkinen. Rantaorvokki kukkii Suomessa kesä-heinäkuussa.


title: Rantaorvokki

text: Rantaorvokin voi sekoittaa aho-orvokin ("V. canina") valkokukkaisiin muotoihin, mutta muuten laji erottuu muista Suomessa tavattavista orvokkilajeista kukkansa perusteella.


title: Rantaorvokki

text:
Rantaorvokkia kasvaa Ranskan Alpeilta itään Keski-Venäjälle saakka. Muualla Keski- ja Pohjois-Euroopan eteläosissa lajia tavataan paikoitellen harvinaisena. Suomen lähialueilla rantaorvokkia tavataan Keski- ja Etelä-Ruotsista, Virosta ja Venäjän Karjalasta.
Suomessa rantaorvokkia tavataan harvinaisena maan eteläosista. Yleisin se on Kokemäenjoen vesistöalueella ja Ahvenanmaalla. Pohjoisimmat esiintymispaikat ovat Pohjois-Karjalassa. Laji on kadonnut useilta kasvupaikoiltaan Suomessa ja Pohjois-Euroopassa.


title: Rantaorvokki

text: Rantaorvokki viihtyy jokien ja järvien tulvavyöhykkeiden sorakoilla, tulva- ja merenrantaniityillä, kalliopainannelampareissa ja laidunrannoilla. Lajin kasvupaikoille on tyypillistä kevättulvien aiheuttama kasvupaikkojen avoimuus ja vähäinen kilpailu. Suomessa lajin kasvupaikkoja uhkaavat ennen kaikkea vesistöjen säännöstely, mutta myös rantarakentaminen ja laidunnuksen loppumisesta seurannut kasvupaikkojen umpeenkasvu.


title: Raymond Ebanks

text: Raymond Anthony Ebanks (s. 2. tammikuuta 1970 Lontoo, Englanti, Iso-Britannia), taiteilijanimeltään B.O. Dubb (aikaisemmin B.O.W.), on suomalainen rap-muusikko, joka tunnetaan parhaiten Bomfunk MC’s -yhtyeestä. Raymondin isä on jamaikalainen ja äiti suomalainen.


title: My Melancholy Baby

text: My Melancholy Baby on Ernie Burnettin säveltämä ja George A. Nortonin sanoittama amerikkalainen popkappale.


title: My Melancholy Baby

text: Kappaleen tekijänoikeudet rekisteröitiin nimellä "Melancholy" 31. lokakuuta 1911, tuolloin Burnettin silloisen vaimon Maybelle E. Watsonin sanoittamana. Laulua ei kuitenkaan julkaistu tässä muodossa, vaan George A. Nortonin kirjoittamilla uusilla sanoilla vuotta myöhemmin. Nykyisen nimensä kappale sai vuonna 1914.


title: My Melancholy Baby

text: Pianisti Ben Light on väittänyt, että kappale oli alun perin hänen säveltämänsä. Lightin mukaan hän kirjoitti kappaleen vuonna 1909 ollessaan 16-vuotias ja työskennellessään pianistina denveriläisessä yökerhossa. Väitteestään huolimatta Light ei koskaan yrittänyt rekisteröidä kappaleen tekijänoikeutta tai viedä juttua oikeuteen.


title: My Melancholy Baby

text: Laulun on ensimmäisenä esittänyt julkisesti 1912 Mozart-kahvilassa Denverissä William Frawley, joka on myöhemmin esiintynyt muun muassa "Lucy Show'ssa". Frawley kertoi sen tarinan 3. toukokuuta 1965 televisio-ohjelmassa "I've Got a Secret". Varhaiseen suosioon kappaleen nosti vaudeville-esiintyjä Walter Van Bruntin levytys vuonna 1915. Laulusta tuli hitti myös Gene Austinille, jonka versio vuodelta 1927 nousi listoilla kolmannelle sijalle. Myöhempiä levytyksiä ovat tehneet muun muassa Al Bowlly vuonna 1935, Coleman Hawkins vuonna 1938 ja Charlie Parker, Dizzy Gillespie ja Thelonious Monk vuonna 1950. Bamperos nauhoitti vuonna 1979 suomenkielisen version nimellä "Melankooli beibi".


title: My Melancholy Baby

text: Laulu kuuluu koko elokuvan ajan elokuvassa "The Roaring Twenties" (1939), jossa sen tulkitsee näyttelijä Priscilla Lane.


title: My Melancholy Baby

text: Tarinan mukaan säveltäjä Burnett haavoittui vakavasti ensimmäisessä maailmansodassa ja menetti muistinsa. Hän oli kadottanut tunnuslevynsä eikä sairaalaan tullessaan voinut muistaa edes kuka oli. Kun tunnuslevy löydettiin taistelukentältä ruumiiden joukosta, hänen oletettiin kaatuneen. Myöhemmin eräs kenttäsairaalassa potilaita viihdyttänyt pianisti ilmoitti "My Melancholy Baby" -kappaleen säveltäjän kuolleen, ja alkoi soittaa kappaletta tämän muistoksi. Kun Burnett kuuli melodian, hänen muistinsa palautui. Hän nousi istumaan sängyssään ja huusi: "Minä kirjoitin tuon laulun!"


title: Jasmin Schwiers

text: Jasmin Schwiers (s. 11. elokuuta 1982) on saksalainen näyttelijä.


title: Jasmin Schwiers

text: Eupenissa syntynyt Schwiers kuuluu maansa saksankieliseen yhteisöön. Hän aloitti uransa teinivuosinaan. Hänet tunnetaan useista saksalaisista elokuvista ja televisiosarjoista.


title: Jasmin Schwiers

text: Schwiers voitti Günter Strack -televisiopalkinnon vuonna 2000 ja Goldene Kameran 2005.


title: Forest Stewardship Council

text: Forest Stewardship Council (FSC) on kansainvälinen kansalaisjärjestö, jonka päämäärä on edistää kestävää kehitystä maailman metsävarojen käytössä. Se myöntää tuotteille ja palveluille FSC-sertifikaatteja. FSC:n tärkeimpinä työkaluina toimivat standardien asettaminen, sertifiointi ja sertifioitujen metsäteollisuustuotteiden pakkauksiin lisättävä FSC-logo.


title: Forest Stewardship Council

text: FSC metsänhoidon standardia käytetään ympäri maailman. FSC sertifioitua metsäpinta-alaa on yli 185 miljoonaa hehtaaria (13/01/15). FSC:n pääkonttori on Bonnissa, Saksassa.


title: Forest Stewardship Council

text: FSC perustaa päätöksentekonsa kolmen kamarin, sosiaalisen, taloudellisen ja ympäristökamarin yhteispäätökseen. Suomessa FSC-yhdistyksen jäsenjärjestöjä ovat muun muassa Fiskars, Stora Enso, UPM, Metsä Group, Metsäteollisuus ry, Greenpeace, Luontoliitto, BirdLife Suomi, Suomen Luonnonsuojeluliitto, WWF, Porosaamelaiset ry, Kuluttajaliitto ja Puuliitto.


title: Forest Stewardship Council

text: Järjestö perustettiin YK:n Rio de Janeiron huippukokouksen Earth Summitin jälkeen vastauksena huoleen globaalista metsäkadosta.


title: Forest Stewardship Council

text: FSC-sertifioitua puumateriaalia käyttää mm. IKEA. Yrityksen tavoitteena on, että vuonna 2020 kaikki käytetty puumateriaali on FSC-sertifioitua tai kierrätettyä.


title: Forest Stewardship Council

text: Suomen metsistä on FSC-sertifioitu yli miljoona hehtaaria.


title: Earth Summit

text: Earth Summit (maapallon huippukokous) tai UNCED ("United Nations Conference on Environment and Development") oli Yhdistyneiden kansakuntien Rio de Janeirossa, Brasiliassa vuonna 1992 järjestämä ympäristö- ja kehityskonferenssi. Rion kokouksesta alkoi konferenssien sarja, jota jatkettiin Kiotossa ja Montrealissa. Rion kokous oli yksi ensimmäisistä kansainvälisistä suurista korkean tason huippukokouksista, jossa maapallon johtajat ilmaisivat huolensa ympäristöasioista. Edeltävä kokous oli järjestetty 20 vuotta aikaisemmin Tukholmassa. Rion kokoukseen osallistui 172 valtiota, joista 108:aa edusti valtionpäämies.


title: Earth Summit

text: Kokouksessa tehtiin Rion sopimus. Riossa hyväksyttiin myös eli UNFCCC. Kioton pöytäkirja on lisäys tähän ilmastonmuutoksen puitesopimukseen. Kaikki UNFCCC:n osapuolet voivat allekirjoittaa tai ratifioida Kioton pöytäkirjan.


title: Earth Summit

text: 20.–22. kesäkuuta 2012 Rio de Janeirossa järjestetään YK:n kestävän kehityksen huippukokous, joka kantaa nimeä Earth Summit 2012 tai Rio+20.


title: Alejandro Montecchia

text: Alejandro Ariel Montecchia (s. 1. tammikuuta 1972 Bahía Blanca) on argentiinalainen aktiiviuransa lopettanut koripalloilija. Hän oli mukana Argentiinan joukkueessa voittamassa olympiakultaa Ateenasta 2004 ennen Italiaa ja Yhdysvaltoja. Kahta vuotta aikaisemmin hänen joukkueensa saavutti MM-hopeaa.


title: Alejandro Montecchia

text: Montecchia oli mukana myös vuoden 1998 MM-turnauksessa, ja hänellä on myös Italian kansalaisuus.


title: Goranit

text: Goranit on pieni eteläslaaveihin kuuluva etninen ryhmä, jonka jäseniä elää entisen Jugoslavian alueella, lähinnä Goran alueella Kosovossa, Makedonian tasavallassa sekä Albaniassa. Goranit kutsuvat äidinkieltään nimellä "našinski" tai "gorani", ja se on jonkinlaista torlakin murretta. Viimeisessä Jugoslavian väestönlaskennassa vuonna 1991 Goran alueen ihmisistä 58 prosenttia ilmoitti puhuvansa gorania äidinkielenään.


title: Goranit

text:
Goranit olivat aluksi ortodoksikristittyjä, mutta kääntyivät islaminuskoon Osmanien hallinnon aikana.
Goraneita arvioidaan olevan jäljellä 10 000–15 000 henkeä.


title: Laura J. Burns

text: Laura J. Burns (s. Long Island, New York) on yhdysvaltalainen kirjailija. Hän on kirjoittanut televisiosarjoihin ja elokuviin perustuvia kirjoja. Hän on tehnyt yhteistyötä kirjailija Melinda Metzin kanssa ja osallistunut "Roswell High" -sarjan tekemiseen.


title: Julija Majartšuk

text: Julija Majartšuk (; s. 20. huhtikuuta 1977) on ukrainalainen näyttelijä ja malli. Hänet tunnetaan muun muassa pääroolista Tinto Brassin italialaisessa elokuvassa "Trasgredire" (2000).


title: Rachel Starr

text: Rachel Starr (s. 26. marraskuuta 1983 Texas) on yhdysvaltalainen pornonäyttelijä ja alastonmalli. Starr aloitti uransa 22-vuotiaana muuttaessaan Texasista Kaliforniaan, jonka jälkeen hän on esiintynyt yli 60 pornoelokuvassa.


title: Harry Potterin ilmestys

text: Harry Potterin ilmestys: Lastenkirjallisuus globalisoituvassa maailmassa () on brittiläinen kulttuurintutkijan Andrew Blaken vuonna 2002 ilmestynyt teos "Harry Potter" -kirjojen yhteiskunnallisesta taustasta. Teoksen on suomentanut Joel Kuortti ja suomennoksen on julkaissut Vastapaino vuonna 2004.


title: Harry Potterin ilmestys

text: Blaken mukaan Harry Potterin tulo osui ajan henkeen. 1990-luvulla englantilaiset palasivat menneisyyteen vasteena teknisten ja yhteiskunnallisten muutosten nopeuteen, tietotulvaan ja muihin vaikeuksiin. Esimerkiksi arkkitehtuurissa uusvanhat talot ovat suosiossa. On kuitenkin voitava rakentaa tulevaisuutta, joka ei vain katso menneeseen. Poliitikot ja kulttuurin kehittäjät ovat tuoneet tulevaisuuden rakennusaineksia esiin menneisyyden tarjoamin keinoin, jotta ne hyväksyttäisiin paremmin. Harry Potter -kirjat ovat esimerkkejä tästä.


title: Harry Potterin ilmestys

text: Historiasta tuli muotia 1980-luvulla. Nousukauden myötä menneisyyden kulttuuri voitiin ”markkinoida uusrikkaille ylellisinä kulutushyödykkeinä”. Tämä sai historioitsijat, museonhoitajat ja muinaistutkijat ”yrittämään menneisyyden uudelleen luomista nykyisen kulutusyhteiskunnan mukaisiksi – ja sitten myymään sitä”. Menestyneistä historian henkilöistä tehtiin elämäkertoja. Museot ja koulut opettivat historiaa kokemuksellisesti ja sivuuttivat perinteiset väittelyt tapahtumien syistä. Televisiossa esitettiin pukudraamojen lomassa sensaatiohakuisia ohjelmia historiallisista tapahtumista.


title: Harry Potterin ilmestys

text: Myös 1990-luvun elokuvissa kansakunta näytti katsovan taaksepäin. Esimerkiksi "Neljät häät ja yhdet hautajaiset" tai "Bridget Jones – elämäni sinkkuna" kuvaavat Blaken mukaan poliittisesti valveutumatonta, nautintohakuista elämää. Valkoinen brittipop nostalgisoi 1960-lukua. Siirtomaamenneisyyden luoma monikulttuurisuus vei taas englantilaisuutta eri suuntaan. Blaken mukaan tästä kehityssuunnasta ”tarjoutuu ainakin mahdollisuus määritellä kansakunta, joka on etnisesti moniarvoinen, maailmanlaajuisesti toimiva ja nykyisyydestä tietoinen”. Harry Potter edustaa tätä. Historialliset kerrontamuodot ja nykyajan kysymykset elävät siinä rinnakkain. Potter-kirjat käsittelevät sitä, miten nykyään ymmärretään lapsuus, aikuisuus ja perhe, mikä on koulutuksen ja työn suhde. Lopulta esillä ovat kysymykset hyvästä ja pahasta, yksilön ja yhteisön vastuusta.


title: Harry Potterin ilmestys

text: Kustannusala tarvitsee kirjallisuuspalkintoja myydäkseen kirjoja. Blake toteaa, että näin on syntynyt kirjailijoita, jotka kirjoittavat keskenään samanlaisia vakavia romaaneja, jotka pääsevät palkintojen ehdokkaiksi. Tämä ”palkintokirjallisuuden” laji on rajoittanut niin kirjoittajien, tuomareiden kuin lukijoidenkin odotuksia. Fantasiakirjallisuutta on ollut vaikea sijoittaa tähän muottiin. "Harry Potter ja Azkabanin vanki" oli ehdolla Whitbread-palkintoon, mutta voiton vei Seamus Heaneyn käännös "Beowulfista". Palkinnon tuomarin Anthony Holdenin mielipide kirjojen paremmuudesta oli selvä. Blaken mukaan "Beowulf" ja "Harry Potter" ovat kuitenkin melko samanlaisia. ”Molemmat käsittelevät sankarillisen yksilösuorituksen voimaa, urheutta ja itsetuntoa puolustettaessa yhteisiä arvoja pahuuden ja ahneuden voimia vastaan.” Mutta edellinen kuuluu menneisyyteen, jälkimmäinen taas käsittelee nykyajan kysymyksiä.


title: Harry Potterin ilmestys

text: Blake yhdistää kirjojen kuvaaman taikuuden ja siihen liitetyn vaistonvaraisuuden New Labour -hallituksen puheisiin, joissa korostettiin luovuuden merkitystä. Kulttuuriteollisuuden aloista toivottiin talouden pelastajaa ja viihdealan ammatit olivat monien toivealoja. Potter-kirjat saavuttivat kuitenkin suosionsa juuri lukijoiden parissa eikä tavaramerkin haltijoiden kampanjoiden avulla. Blaken mukaan maaginen realismi ja muu fantasiakirjallisuus ei pyri realismin tavoin raportoimaan nykyhetken elämää, vaan käsittelemään perustavia inhimillisiä kysymyksiä.


title: Harry Potterin ilmestys

text: Kirjastot ja lukeminen ovat keskeisiä Potter-kirjoissa, mutta niin myös kirjakaupat ja muu kuluttaminen. J. K. Rowling antaa ymmärtää, ettei hän juuri pidä kaupallisen kirjajulkisuuden ilmiöistä. Kirjoissaan hän kuvaa linssilude Gilderoy Lockhartia, jonka kirjalliset ansiot ovat tyhjiä. Julkkistoimittaja Rita Luodiko muuttaa taikavälineillään haastateltavien lausunnot mitättömiksi uutissutkautuksiksi. Harry Potteria on kiitetty lasten ja etenkin poikien lukutaidon pelastamisesta. Lastenkirjallisuuden myyntiluvut alkoivat kuitenkin nousta jo ennen Potterin tuloa yhdessä muiden lapsille suunnattujen tuotteiden myynnin kanssa. Länsimaissa tunnettiin huolta lasten lukutaidosta, mikä sai vanhemmat ostamaan kirjoja lapsilleen. Toiseksi markkinat alkoivat lähestyä lapsia kuluttajina. Hitaan väestönkasvun aikana varakkaisiin perheisiin syntyneillä lapsilla oli käytettävissä enemmän vanhempiensa rahaa. Teinikuluttajien rinnalle nostettiin esiteinikuluttajat. Rowlingin kannanoton ”villiä lapsikuluttajuutta” vastaan voi nähdä Dudley Dursleyn hahmossa. Dudley ruinaa vanhemmiltaan lahjaksi televisioita ja tietokonepelejä, joita sitten tuskin käyttää.


title: Harry Potterin ilmestys

text: Viihde-elektroniikkaa kuluttavat eniten aikuiset. Aikuisuuden ja nuoruuden välinen raja on länsimaissa kaventunut. Blaken mukaan saavutetusta aikuisuudesta on vaikea puhua, kun se merkitsee vain huolta työllisyydestä, velkaantumista ja heikosti jaettuja arvoja. Suurimmat merkitykset liikkuvat ostamisen ympärillä. Vanhenevat nuoret pitkittävät kiinnostustaan videopeleihin, urheiluun, mietoihin huumeisiin ja muuhun kulutuksellisen minuuden tavaraan. Big Brother -sukupolvi ei keskustele politiikasta. Philip Pullman on sanonut haluvansa kirjoittaa juuri lapsille osittain tällaisen ”narsistisen joutavanpäiväisyyden” välttämiseksi. Pullman on todennut, että juuri lastenkirjat käsittelevät perimmäisiä kysymyksiä ihmisenä olemisesta. Blake toteaa, että osittain siksi Pullmanin ja Rowlingin kirjat ovat aikuisten suosiossa. ”Ilman poliittista johtoia tai yhteisöllisyyden tunnetta kulttuuri on vain kulutusta, ei tekemistä”, Blake sanoo. Yhdysvaltalainen sosiologi Robert Putnam on kirjoittanut yhdessä tekemisen, yhdistystoiminnan ja politiikkaan osallistumisen vähenemisestä. Kasvaneet masennus- ja itsemurhaluvut ovat mahdollisesti yhteydessä tähän kehitysuuntaan. Myös Harry Potter käyttää toisinaan tavaroiden ostamista ja urheilua tunneyhteyden korvikkeina – ”ei ihme, että niin monet lapsenmieliset aikuiset samastuvat häneen”.


title: Harry Potterin ilmestys

text: Fundamentalistiset kristityt ovat paikoin pitäneet Harry Potteria uuspakanuuden ja saatananpalvonnan sanansaattajana. 1600-luvun puritaanit Europassa ja Pohjois-Amerikassa laskivat ”taikuuden” silkaksi pahuudeksi. Vuoden 1604 laki manauksesta ja taikuudesta määräsi kuolemanrangaistuksen näistä rikoksista. Noitavainojen avulla taikuus pitkälti kitkettiin länsimaisesta kulttuurista. Tämä tuli pohjustaneeksi tieteen nousua. Kansanusko laimentui, keijukaismaailma ajautui vähitellen lastenkulttuuriksi. Goottilaisuus ja romantiikka lietsoivat pelon ja epävarmuuden hämärää, mutta Sigmund Freud veti voimakkaan rajan taianomaisen ja todellisen välille väittäessään, että pelon aiheuttajat asuivat ihmismielessä. Uskonnolla ei Blaken mukaan olekaan sijaa Harry Potterin maailmassa, joskin kuolemanjälkeiseen elämään viitataan. Hyvä ja paha ovat kirjoissa melko suhteellisia ja päällekkäisiäkin käsitteitä.


title: Harry Potterin ilmestys

text: Blaken mukaan Pottereiden kristillinen arvostelu on kristittyjen puolustusvaste maailmassa, jossa he ovat menettämässä asemiaan. Harry Potter liittyy myös aikaan, jossa arkeen sijoittuva fantasia löi itsensä läpi. Monet amerikkalaiset elokuvat ja televisio-ohjelmat toivat yliluonnollista esiin jälkikristillisessä asiayhteydessä – esimerkiksi "Buffy, vampyyrintappaja", "Roswell High" ja "Salaiset kansiot". Näissä sarjoissa korostetaan asioiden järjenvastaisuutta ja selittämättömyyttä. Druidismi, uusnoituus ja wicca ovat nousseet kristillisen perinteen kilpailijoiksi. Erilaisia uushenkisiä itsehoitomuotoja värittää taikuus. Horoskooppien lisäksi naistenlehdissä voi olla taikojen ohjeita. Blaken mukaan taikuudesta puhuminen on menestyksekästä maailmassa, jossa valta ja varallisuus ovat epätasaisesti jakautuneet. Syrjäytetyt kääntyvät helposti sellaisten asioiden puoleen, jotka lupaavat jonkinlaista otetta maailmasta. J. K. Rowling onkin todennut, että tämä on kaiken maagisen toiminnan taustalla oleva halu.


title: Harry Potterin ilmestys

text: Luokkaerot englantilaiseen tapaan ovat tarinoissa läsnä. Monet ovat havainenet, että koulun tuvissa ovat edustettuina työläiset (Puuskupuh), itsepintainen alempi keskiluokka (Rohkelikko) ja älyllisten ammattien keskiluokka (Korpinkynsi). Luihuinen edustaa ylimystöä, brittiläisten sisäoppilaitostarinoiden vakiopahiksia. Tupajärjestelmä ei kuitenkaan täysin noudata yksinkertaista luokkajakoa. Blaken mukaan monikulttuurisuuden käsittely on myös osa Harry Potteria ja sen suosion syitä. Kirjat kieltävät järjestelmällisesti rasistiset perinnöllisyysopit, joita monet velhomaailmassa pitävät yllä. Kuolonsyöjät saalistavat ja pahoinpitelevät epäpuhtaita tai väärään rotuun kuuluvia. Blake vertaa tätä jalkapallohuligaaneihin, joita johtaa rasistiseksi ja fasistiseksi mainittu British National Party.


title: Harry Potterin ilmestys

text: Blaken mukaan Harry Potter -ilmiö on tehnyt Britannian uudella tavalla tunnetuksi maailmalla. Potter-tarinat liikkuvat sekä menneisyydessä että nykyisyydessä. Tämä yhdistelmä on tehnyt mahdolliseksi tarkastella kansallisten ryhmien, sukupuolten ja yhteiskuntaluokkien välisiä ristiriitoja nykypäivässä. Se on myös antanut keinon käsitellä kysymyksiä hyvässä ja pahasta maagisessa, mutta ei-uskonnollisessa yhteydessä. Kansakunta näyttää olevan sinut menneisyytensä kanssa, mutta etsii tulevaisuuden mahdollisuuksia.


title: Giuseppe Verdi

text: Giuseppe Fortunino Francesco Verdi (10. lokakuuta 1813 Busseto – 27. tammikuuta 1901 Milano) oli italialainen romantiikan ajan oopperasäveltäjä.


title: Giuseppe Verdi

text: Giuseppe Verdi syntyi Busseton pikkukaupungissa 1813. Kauppias ja amatöörimuusikko Antonio Barezzin kiinnitti huomiota hänen lahjakkuuteensa. Barezzi tuki häntä monin tavoin, opetti häntä soittamaan eri puhallinsoittimia ja otti hänet asumaan taloonsa. Barezzi järjesti myös Verdille stipendin, jotta tämä voisi opiskella kuuluisassa Milanon konservatoriossa.


title: Giuseppe Verdi

text: Milanon konservatorio ei kuitenkaan hyväksynyt Verdiä oppilaaksi. Hylkäämisen syyt on saatu selville vasta viime aikoina. Runsaat puoli vuosisataa sitten on päätelty seuraavaa: Konservatorio oli täynnä oppilaita, Verdi oli ulkomaalainen (Italia oli jaettu monen valtion kesken, joten Milano ja Busseto olivat eri maissa), Verdi oli liian vanha ja soitti pianoa väärällä tavalla. Kuultuaan hylkäämisestä Barezzi lupasi rahoittaa Verdin yksityiset opinnot. Verdi opiskeli professori Vincento Lavignan johdolla lähinnä kontrapunktia, jossa tämä oli erityisen tarkka. Verdi kirjoitti omien sanojensa mukaan Lavignan opissa "pelkkiä kaanoneita ja fuugia, kaikenlaisia fuugia ja kaanoneita".


title: Giuseppe Verdi

text: Kun Verdin edellinen opettaja Provesi kuoli, Bussetossa vapautui urkurin paikka, ja Verdi päätyi kotikaupunkiinsa työhön. Verdi avioitui suosijansa tyttären Margherita Barezzin kanssa 4. toukokuuta 1836. He saivat avioliiton aikana kaksi lasta. Verdi sävelsi, opetti ja johti. Hän oli saanut valmiiksi ensimmäisen oopperansa, "Rocesterin", josta ei ole säilynyt yhtään kappaletta tuolla nimellä. Ei tiedetä muuttuiko "Rocester" "Obertoksi", joka oli Verdin ensimmäinen esitetty ooppera, vai onko "Oberto" itsenäinen teos. Verdin opettaja Lavigna ehti kuolla ennen kuin Verdi sai Oberton esitetyksi La Scalassa Milanossa, mihin Verdi olisi tarvinnut Lavignan apua. Samaan aikaan Verdien vanhempi lapsi kuoli. Verdit päättivät matkustaa Barezzin lainarahojen turvin Milanoon, jossa Verdi järjesti "Obertolle" esityksen La Scalaan. Näihin aikoihin Verdien toinenkin lapsi kuoli.


title: Giuseppe Verdi

text: Giuseppe Verdi alkoi säveltää toista oopperaa, "Un giorno di regno" (). Se oli opera buffa, joka ei sopinut Verdin sen hetkiseen mielialaan – hänhän suri lastensa kuolemaa. Työ keskeytyi Verdin sairastumiseen. Kun hän parani, Margherita sairastui vakavasti. Verdi pyysi Barezzia tulemaan Milanoon. Hän saapuikin tuntia ennen Margheritan kuolemaa. Vaimon kuolema masensi Verdiä entisestään. Tässä tilassa hän kirjoitti Un giorno di regnon loppuun, harjoitutti ja esitytti sen. Ooppera epäonnistui täydellisesti, ja Verdi päätti lopettaa säveltämisen.


title: Giuseppe Verdi

text: Myöhemmin matkalla teatteriin Verdi tapasi Merellin, La Scalan impressaarin. Merelli vei Verdin La Scalaan, jossa hän antoi tälle uuden libreton luettavaksi. Turhautuneena Verdi vei libreton kotiinsa, heitti sen pöydälle niin, että se avautui kohdasta, jossa Verdi näki sanat "Va, pensiero, sull'ali dorate" (). Verdi ei saanut yöllä unta. Hän luki librettoa niin monta kertaa, että osasi sen aamulla ulkoa. Tämän jälkeen hän sävelsi "Nabuccon", josta tuli hänen ensimmäinen menestysoopperansa. Nabuccon kantaesityksen jälkeen Verdistä tuli kuuluisa. Juuri oopperan kirjoittamiseen innoittanut kuoro "Va pensiero" oli iskenyt sorretun kansan sydämeen. Myöhemmin siitä tuli Italian "Risorgimenton", itsenäisyystaistelun tunnus ja Italian valtion epävirallinen kansallislaulu.


title: Giuseppe Verdi

text: Väitetään, että Nabuccon kantaesityksessä Abigaillen roolin laulaneen, uransa ehtoopuolella olleen sopraanon, Giuseppina Strepponin ja Giuseppe Verdin välinen, sittemmin pitkäikäiseksi muodostunut, suhde olisi alkanut näihin aikoihin. Verdi piti yksityiselämänsä hyvin salassa, joten totuutta ei tiedetä. Myöhemmin he asuivat yhdessä ja menivät naimisiin vuonna 1859. Verdin seuraava ooppera, "I Lombardi alla prima crociata", pyrki seuraamaan Nabuccon jalanjälkiä. Se oli tietoisesti isänmaallinen. Siinä oli Va pensieroa vastaava kuoro O Signore, dal tetto natio. Tämän oopperan myötä Verdi sai tutustua ensimmäistä – mutta ei viimeistä – kertaa sensuurin kiemuroihin: esimerkiksi erään aarian alku "Ave Maria" piti muuttaa muotoon "Salve Maria".


title: Giuseppe Verdi

text: Verdin seuraava ooppera, "Ernani", perustui Victor Hugon Hernaniin Se nosti säveltäjänsä kansainväliseksi kuuluisuudeksi. Hugo itse ei pitänyt ajatuksesta, että hänen teoksensa alennettaisiin oopperaksi, mutta vuosia myöhemmin tutustuttuaan "Ernaniin" ja myöhemmin hänen tekstiinsä sävellettyyn "Rigolettoon" Hugo perui puheensa ja kehui, kuinka Verdi oli onnistunut hänen teostensa muuttamisessa oopperaksi.


title: Giuseppe Verdi

text: "Ernani" aloitti Verdin elämässä jakson, jota on totuttu sanomaan kaleeriorjuuden vuosiksi – "Anni di galera", kuten Verdi itse asian ilmaisi. Näiden yhdeksän vuoden (1842–1851) aikana hän kirjoitti 14 oopperaa, joista vain harvat ovat saaneet mestariteoksen aseman. Huomattavimmat lienevät Shakespeareen perustuva "Macbeth" sekä "Luisa Miller", joissa Verdi käytti ensimmäistä kertaa sävellystekniikoita, jotka hän kehittäisi huippuunsa kolmessa viimeisessä oopperassaan "Aida", "Otello" ja "Falstaff". Huomion arvoinen on myös isänmaallinen "Attila".


title: Giuseppe Verdi

text: Victor Hugon tarinaan perustui myös Verdin niin sanotun trilogian ensimmäinen ooppera, "Rigoletto". Trilogian kolme oopperaa kuuluvat edelleen kaikkien oopperatalojen kantaohjelmistoon.


title: Giuseppe Verdi

text: "Rigolettossa" Verdi kehitteli eteenpäin tekniikoita, jotka oli kehittänyt "Macbethissa" ja "Luisa Millerissä". Ooppera ei ollut pelkkä aarioiden, resitatiivien, kuorokohtausten ja meluisien finaalien kokoelma. Musiikki alkoi saada uusia muotoja: Rigoletton ja Sparafucilen keskustelevat murhasta kuin puhuen, parlando, melodian kulkiessa orkesterissa. Kuuluisa, muodoltaan vanhahtava aaria "La donna è mobile" on täydellinen kuvaus kyynisestä viettelijästä. Viimeisen näytöksen mahtavaa kvartettoa on pidetty parhaana Verdin kirjoittamana ensemblenä. "Rigoletto" osoittautui mestariteokseksi, joka kiersi seuraavina vuosina ympäri maailmaa.


title: Giuseppe Verdi

text: Vuonna 1852, 39-vuotiaana, Verdi kirjoitti kaksi oopperaa limittäin. Ensimmäisenä valmistui ontuvaan librettoon sävelletty "Il Trovatore" (). Vaikka kriitikot eivät siitä pitäneet, "Trubaduuri" on Verdin suosituimpia ja ehkä esitetyin ooppera, mestariteos sekin. "La Traviataa" Verdi kirjoitti harjoittaessaan "Trubaduuria", ja hänen sanotaan soitintaneen oopperan 13 päivän aikana "Trubaduurin" harjoitusten ohessa. "La Traviatan" kantaesitys epäonnistui, pääosin huonon esiintyjäkaartin ja lavastuksen johdosta. Vasta neljän vuoden kuluttua se esitettiin uudestaan, tällä kertaa kunnollisin edellytyksin. Oopperasta tuli Verdin suosituin.


title: Giuseppe Verdi

text: Verdi alkoi kyllästyä "kirottuihin oopperoihin". Hän kuitenkin kirjoitti Pariisin oopperalle "Les Vêpres siciliennes" -oopperan. Hän teki säveltäessään Suurelle putiikille ("Le Grande Boutique", kuten hän Pariisin oopperaa kutsui) monia myönnytyksiä: hän suostui muun muassa säveltämään baletin, joka sijoitetaan oopperassa myöhään, jotta tietyt Putiikin rahoittajat ehtisivät paikalle harrastuksiltaan näkemään sen. Ooppera menestyi hyvin Verdin barometrillä: jos sali on täysi neljännessä esityksessä, on ooppera onnistunut. Hänen seuraava oopperansa, "Simon Boccanegra", oli puolestaan epäonnistunut, mistä nimitys "kirotut oopperat" tulee.


title: Giuseppe Verdi

text: Verdi oli isänmaanystävä. Hänen panoksensa Italian itsenäistymistaistelussa oli isänmaallinen musiikki: "Va pensiero", "Patria oppressa" (oopperasta "Macbeth"), "Attila" ja monet muut olivat liikuttaneet kansan syviä rivejä. Verdin nimeä alettiin käyttää lyhenteenä sanoista "Vittorio Emmanuele Re d'Italia" (), kun haluttiin varmistaa kansallisaatteen leviäminen sensuurin sitä estämättä. Verdistä tuli myös Italian ensimmäisen parlamentin jäsen.


title: Giuseppe Verdi

text: 1860-luvulla Verdi sävelsi oopperat "La forza del destino" () ja "Don Carlos". Tässä vaiheessa Verdiä pidettiin yleisesti jo parhaansa antaneena säveltäjänä, jonka ura oli laskusuunnassa. Häntä alettiin syyttää Richard Wagnerin imitoimisesta, vaikka, kuten Verdi itse totesi, hän oli käyttänyt kyseessä olleita keinovaroja (johtoteemoja) kauan ennen Wagneria.


title: Giuseppe Verdi

text: Rossinin kuoltua 13. marraskuuta 1868 Verdi esitti, että italialaiset säveltäjät säveltäisivät yhdessä Rossinin muistoksi Requiemin, johon Verdi itse tarjoutui säveltämään viimeisen osan, "Libera men". Erinäisten syiden vuoksi Rossini-sielunmessua ei koskaan esitetty, ja se on edelleen tallessa nuottikustantaja Ricordilla.


title: Giuseppe Verdi

text: Verdiltä tilattiin juhlahymni Suezin kanavan ja Kairon oopperatalon avajaisiin. Tästä Verdi kieltäytyi, mutta innostui seuraavana vuonna oopperan säveltämisestä. Oopperan aiheeksi annettiin vanha egyptiläinen tarina, josta Verdi muokkasi libretisti Antonio Ghislanzonin avulla oopperalle libreton. Oopperan nimeksi tuli "Aida". Pariisin valtaus esti kuitenkin pukujen toimittamisen ajoissa Kairoon, joten alkuvuodeksi 1871 suunniteltu kantaesitys siirtyi joulukuulle. Pian Aida esitettiin Milanon La Scalassa ja sen voittokulku alkoi. Verdiä syytettiin taas Wagnerin imitoimisesta. Hän totesi, että on todella mukavaa kuulla 35 työvuoden kuluttua olevansa imitoija.


title: Giuseppe Verdi

text: Ennen Aidan Italian-kantaesitystä La Scalassa sopraano "Teresa Stolz" sairastui. Odotellessaan Aidansa parantumista Verdi kulutti aikaansa kirjoittamalla jousikvarteton. Verdin Jousikvartetto e-molli on alallaan mestariteos. Verdi itse sanoi: "En tiedä, onko se hyvä vai huono. Tiedän, että se on kvartetto."


title: Giuseppe Verdi

text: Vuonna 1873 kansallisrunoilija Alessandro Manzoni kuoli. Verdi kirjoitti hänen muistolleen Messa da Requiemin, joka kantaesitettiin Manzonin kuoleman yksivuotispäivänä. Dramaattista Requiemia on nimitetty jopa Verdin parhaaksi oopperaksi.


title: Giuseppe Verdi

text: Lähes 15 vuoteen Verdi ei kirjoittanut yhtään oopperaa, vaikka hänen ystävänsä monesti häntä siihen suostuttelivat. Kuitenkin alkoi tapahtua, kun hänen kustantajansa, Ricordi, esitteli hänelle Arrigo Boiton, säveltäjän ja libretistin. Sävellystyö kesti vuosia. Verdi ei luvannut mitään ja piti kaiken salassa. Vähitellen "suklaaprojekti" alkoi muotoutua, ja niin syntyi ooppera "Otello" William Shakespearen näytelmän pohjalta.


title: Giuseppe Verdi

text: Verdin viimeinen ooppera, "Falstaff", oli myös Boiton Shakespeare-librettoon sävelletty. Libretto perustui näytelmiin "Windsorin iloiset rouvat", "Henrik IV" ja "Henrik V". Falstaff oli Verdin ainoa onnistunut "opera buffa", koominen ooppera. "Otellossa" ja "Falstaffissa" Verdi vei huippuunsa italialaisen oopperan. Ne eivät ole kuitenkaan erityisen suosittuja, sillä ne vaativat yleisöltään paljon. Niiden jälkeen Verdi aikoi lopulta toteuttaa pitkäikäisen unelmansa, säveltää Shakespearen "Kuningas Lear", mutta hänen ikänsä ja terveytensä ei sitä sallinut.


title: Giuseppe Verdi

text: Verdi perusti muusikkojen vanhainkodin, Casa Verdin, joka avattiin vasta vuosi hänen kuolemansa jälkeen. Giuseppina Strepponi Verdi, Giuseppe Verdin vaimo, kuoli 1897. Verdi kuoli 27. tammikuuta 1901. Hänen hautajaisensa olivat vaatimattomat: yksi pappi, yksi risti, yksi kynttilä, ei musiikkia. Musiikkikiellosta huolimatta ihmismassat puhkesivat laulamaan "Va pensieroa", kun Verdin arkku kuljetettiin hautausmaalle. "Hän kuoli uljaasti, kuin taistelija, äänettömästi", kirjoitti Arrigo Boito ystävälleen.


title: Giuseppe Verdi

text: Verdi sävelsi lähes kolmekymmentä oopperaa.Tärkeimmät soolo-osat yhteensä 224


title: Galeazzo Alessi

text: Galeazzo Alessi (1512–1572) oli italialainen arkkitehti, joka eli ja työskenteli pitkään Genovassa. Hän on vaikuttanut Genovan asemakaavaan ja piirtänyt monia sen kuuluisista palatseista. Hän osoitti taipumuksia matematiikkaan ja kirjallisuuteen jo nuorella iällä, ja opiskeli piirustusta ja arkkitehtuuria Giambattista Caporalinjohdolla.


title: Galeazzo Alessi

text: Alessi uudisti aikansa arkkitehtuuria selkeämpään suuntaan ja palasi kohti geometrian perusmuotoja. Hän suosi pareittain sijoitettuja pylväitä. Julkisivuun hän loi rytmiä vaihtelemalla ikkunoiden sijaintia. Myöhemmissä töissään hän käytti myös pyöreitä kaaria.


title: Galeazzo Alessi

text: Alessin piirtämiä palatseja on Milanossa, Perugiassa, Genovassa ja muualla Italiassa sekä Saksassa, Ranskassa ja Flanderissa.


title: Toonzai

text: Toonzai (2008-2010: The CW4Kids) oli yhdysvaltalainen viikonlopun televisio-osio, jota esitetään The CW:llä. Se korvasi 24. toukokuuta 2008 Kids' WB televisio-osion, joka vaikuttaa nykyisin vain internetissä. Pääasiassa kanavan ohjelmistosta vastaa 4Kids Entertainment, joka omistaa myös toisen lauantaiaamuosion 4Kids TV:n.


title: Toonzai

text: Tällä hetkellä esitettäviä ohjelmia.


title: Kunnallisvaalit 1930

text: Kunnallisvaalit järjestettiin Suomessa vuonna 1930.


title: Agnieszka Radwańska

text: Agnieszka Roma Radwańska (s. 6. maaliskuuta 1989 Krakova) on puolalainen tennispelaaja. Hän voitti tyttöjen kaksinpelin mestaruuden Wimbledonissa vuonna 2005 loppuotteluvastustajanaan Tamira Paszek ja Ranskan avoimissa 2006 vastustajanaan Anastasija Pavljutšenkova.


title: Agnieszka Radwańska

text: Radwańska eteni loppuotteluun vuoden 2012 Wimbledonissa. Välieriin hän on päässyt Australian avoimissa 2014 ja puolivälieriin Australian avoimissa 2008, 2011, 2012 ja 2013 sekä Wimbledonissa 2008 ja 2009. Hän on muissa Grand Slam -turnauksissa yltänyt parhaimmillaan neljännelle kierrokselle. WTA-kiertueella hän on saavuttanut 21 turnausvoittoa: 19 kaksinpelistä ja kaksi nelinpelistä. Kaksinpelin maailmanlistalla hän on ollut parhaimmillaan toisena heinäkuussa 2012.


title: Agnieszka Radwańska

text: Radwańska valittiin WTA:n vuoden tulokkaaksi 2006. Hänen nuorempi sisarensa Urszula Radwańska on myös tennispelaaja.


title: Tamira Paszek

text: Tamira Shelah Paszek (s. 6. joulukuuta 1990 Dornbirn) on itävaltalainen tennispelaaja.


title: Tamira Paszek

text: Paszek ylsi juniorina tyttöjen kaksinpelin finaaliin Wimbledonissa 2005 ja Yhdysvaltain avoimissa 2006. Aikuisten Grand Slam -turnauksissa hän on yltänyt parhaimmillaan puolivälieriin Wimbledonissa 2011.


title: Tamira Paszek

text: Toistaiseksi Paszek on voittanut urallaan kolme WTA-turnausta. Ensimmäinen voitto tuli syyskuussa 2006 Portorožin turnauksessa, johon hän pääsi mukaan karsinnan kautta, toinen voitto syyskuussa 2010 Québecissä, johon hän pääsi myös karsintojen kautta mukaan ja kolmas Eastbournessa vuonna 2012. WTA:n rankinglistalla hän on ollut parhaimmillaan 26:s (helmikuussa 2013).


Pirkanmaan sosialidemokraattinen piirijärjestö (Pirkanmaan sosialidemokraatit) on SDP:n Pirkanmaan vaalipiirin käsittävä aluejärjestö. Piiriin kuuluu 120 puolueosastoa ja noin 6 500 jäsentä. Pirkanmaa on SDP:n piireistä toiseksi suurin. SDP sai Pirkanmaalta neljä kansanedustajaa vaaleissa 2011.


title: Pirkanmaan sosialidemokraattinen piirijärjestö

text: SDP oli Pirkanmaan vaalipiirin (vuoteen 1995 Hämeen läänin pohjoinen vaalipiiri) suurin puolue 1907–1958. Puolue vei yli puolet edustajapaikoista vaaleihin 1945 asti. 1940-luvulta 1970-luvulle SDP kilpaili vaalipiirin ykköspaikasta SKDL:n kanssa. Kokoomus nousi haastajaksi 1970-luvulla.


title: Sapa Inca

text: Sapa Inca () oli inkavaltion jumalkuningas. Hänestä käytettyjä arvonimiä olivat muun muassa "Sapa Inka" ("ainut inka"), "Sapa" ("ainut") ja "Apu" ("jumalallinen"). Sapa Incan arvo oli perinnöllinen ja periytyi yleensä isältä pojalle.


title: Sapa Inca

text:
Inkojen ensimmäinen hallitsija oli tarumainen Manco Capac, joka asettui Cuzcoon. Inkojen mytologian mukaan Manco Capac oli auringon jumala Intin poika, ja tällä perusteella kaikki Sapa Incat katsoivat olevansa jumalallista syntyperää.
Espanjalaisten valloitettua inkavaltion inkojen vastarintaa johtivat vielä Sapa Incat, mutta heillä ei enää ollut samanlaista kiistatonta asemaa kuin edeltäjillään.


title: Urszula Radwańska

text: Urszula Radwańska (s. 7. joulukuuta 1990 Ahaus, Saksa) on puolalainen tennispelaaja. Hän on Agnieszka Radwańskan nuorempi sisar.


title: Urszula Radwańska

text: Radwańska syntyi Ahausissa, Saksassa, mutta asuu Krakovassa. Hän voitti vuonna 2007 Agnieszkan kanssa nelinpelimestaruuden İstanbul Cupissa.


title: Urszula Radwańska

text: Uransa ensimmäisessä Grand Slam -turnauksen pääsarjan ottelussaan Wimbledonissa 2008 Radwańska voitti Klára Zakopalován eräluvuin 6–1, 6–4, ja eteni toiselle kierrokselle, jolla hän hävisi kuudenneksi sijoitetulle Serena Williamsille lukemin 4–6, 4–6.


title: Ruistankio

text: Ruistankio eli kitupellava eli camelina ("Camelina sativa") on tavallisesti yksivuotinen, keltakukkainen ristikukkaiskasvi. Se on toisaalta ikivanha viljelyskasvi, toisaalta viljan viljelyyn ja käsittelytapoihin sopeutunut rikkakasvi, joka on perinteisesti levinnyt viljan siemenen mukana. Suomesta ruistankion siemeniä ja ituja on löydetty Laitilan Vainionmäen merovinkiaikaisen (vuosilta 575–800) kalmiston kaivauksissa.


title: Ruistankio

text: Ruistankio kasvaa jopa 120 cm korkeaksi. Sen kukat ovat kalpean keltaiset, pienet, ja niissä on neljä terälehteä. Lidut ovat 4–8 mm pitkiä, soikeita, ja niihin muodostuu 8–16 kellertävää siementä.


title: Ruistankio

text:
Ruistankio kasvaa villinä rikkaruohona Välimeren maissa ja Keski-Aasiassa.
Suomessa sitä on vanhastaan esiintynyt satunnaisena rautateillä, myllyillä, satamissa ja harvoin myös pelloilla etelästä Oulun korkeudelle asti. Se on harvinaistunut 1900-luvun jälkipuoliskolla.


title: Ruistankio

text: Ruistankiota on viljelty jo esihistorialliselta ajalta alkaen sekä ruoka- että lääkekasviksi, ja siitä on tehty jopa lamppuöljyä. Se on noussut terveystietoisten kuluttajien suosioon uudelleen, koska sen öljyissä on hyvä rasvahappokoostumus ja etenkin poikkeuksellisen korkea omega-3-pitoisuus. Ruistankio on Suomessa toistaiseksi melko harvinainen viljelyskasvi, josta tuotetaan öljyä ja siemenrouhetta.


title: Ruistankio

text: Maanviljelijöitä ruistankio alkoi kiinnostaa 1980-luvulla, koska se on aikainen ja runsassatoinen öljykasvi. Vuodesta 2008 alkaen ruistankioviljelmistä voi saada satovahinkokorvauksia, mikä kertoo kasvin vakiinnuttaneen asemansa viljelyskasvina.


title: Ruistankio

text: Japan Airlines kokeilee camelinaa yhdessä Boeing 747-300 -lentokoneensa moottorissa. Sekoituksessa on 50 % tavallista polttoainetta, 42 % camelinaa, 16 % öljyjatropa-pensaan siemenöljyä ja vajaa puoli prosenttia levää.


title: Ruistankio

text: Ruistankiosta saatavaa öljyä käytetään nimellä camelinaöljy margariinien ainesosana.


title: I.N.R.I.

text: I.N.R.I. on brasilialaisen metalliyhtyeen Sarcófagon albumi, joka julkaistiin vuonna 1987. Albumia pidetään black ja death metalin virstanpylväänä, ja julkaisunsa aikoihin sitä pidettiin kiistanhaluisena.


title: I.N.R.I.

text: Yhdysvaltalaiset musiikkilehdet ovat äänestäneet "I.N.R.I.:n" kymmenen parhaan black ja death metal -albumin joukkoon. Sarcófago tuli kuuluisaksi "I.N.R.I.:n" suosion johdosta. Sadat yhtyeet ovat äänittäneet sittemmin yhtyeen kappaleita, ja suurin osa kappaleista on tältä levyltä.


title: I.N.R.I.

text: Albumi nauhoitettiin elokuussa 1987 J.G. -studiolla Brasilian Belo Horizontessa. Albumin tuottivat Tarso Senra (tuotti myös Sepulturan "Schizophrenia"-albumin) ja "Gauguin". Albumin miksasivat João Guimarães ja Sarcófagon jäsenet.


title: I.N.R.I.

text: Alun perin albumi julkaistiin omakustanteena kasetilla, jonka kansi oli mustavalkoinen ja kotikopiokoneella monistettu. Sittemmin brasilialainen levy-yhtiö Cogumelo Records julkaisi albumin uudestaan. Sen jälkeen albumista on otettu lukemattomia uusintapainoksia kolmella eri kansikuvalla: oranssilla, sinisellä ja ruskealla.


title: I.N.R.I.

text: Alkuperäinen julkaisu sisältää yhdeksän kappaletta ja on kestoltaan 28:16.


title: I.N.R.I.

text: A-puoli ("Ascenssion"):


title: I.N.R.I.

text:
B-puoli ("Fall"):
Cogumelo Records julkaisi albumin 15 kappaleen CD-versiona vuonna 2002. Kappaleet 10-12 otettiin "Warfare Noise I" -kokoelmalta, kappaleet 13-15 taas olivat livelevytyksiä Argentiinan kiertueelta. Kappalelista luetteloi 10. & 11. kappaleen yhdeksi kappaleeksi nimellä "Recrucify / The Black Vomit". Kokonaiskesto on 45:28.Nuclear War Now! Productions on julkaissut rajoitetun tuhannen kappaleen kuvavinyyliversion, jonka mukana tulee kirjanen, joka sisältää Sarcófagon diskografian, historian, sanoitukset, valokuvia, haastatteluja, fanzine-artikkeleja ja värillisen julisteen. Lisäksi versiossa on kaksi bonuskappaletta "Warfare Noise I" -kokoelmalta:Painokseen sisältyy useita eri versioita albumista:Sanoitukset on kirjoittanut Wagner Lamounier, kappaleet ovat Sarcófagon yhdessä laatimia.


title: Elevator Action

text: Elevator Action () on Taiton kehittämä kolikkopeli, joka julkaistiin vuonna 1983. Pelin pääosassa on hissien täyttämään rakennukseen soluttautuva vakooja, jonka tehtävänä on kerätä salaisia asiakirjoja.


title: Elevator Action

text: Ensijulkaisunsa jälkeen "Elevator Action" on sovitettu usealle alustalle 3 vuosikymmenen aikana. Vuonna 1994 se sai jatko-osan "Elevator Action Returns".


title: Elevator Action

text: "Elevator Actionissä" ohjataan 30-kerroksisessa rakennuksessa Agentti 17:nä tunnettua vakoojaa, jonka koodinimi on "Otto". Pelaajan on etsittävä kaikki rakennukseen kätketyt dokumentit, jotka löytyvät punaisten ovien takaa. Rakennuksen sisään käydään katosta, josta on laskeuduttava alimpaan kerrokseen.


title: Elevator Action

text: Rakennusta vartioivat tuliasein varustautuneet agentit. Ovien taakse piiloutuneita vihollisia voidaan vahingoittaa Oton omalla aseella, jolla on mahdollista joko ampua suoraan kohdetta kohti tai pudottaa lamppu tämän päähän. Muita vahingoittamiskeinoja ovat agenttien potkiminen ja hissi, jolla voidaan laskeutua vihollisen päälle. Otto menettää yhden elämistään, mikäli luoti osuu häneen. Vaaroihin kuuluu myös itse rakennus, sillä pelihahmo voi esimerkiksi pudota tyhjään hissikuiluun.


title: Elevator Action

text: Kerrosten vaikeustaso kasvaa alaspäin mentäessä, mikä ilmenee aiempaa suuremmissa vihollismäärissä ja monimutkaisemmissa hissijärjestelmissä. Pelaajan päästessä pohjakerrokseen asiakirjat mukanaan Otto pakenee paikalta autollaan ja siirtyy seuraavaan rakennukseen.


title: Ayu Kitaura

text: Ayu Kitaura (s. 26. marraskuuta 1992) on japanilainen näyttelijä. Hänellä oli isot roolit elokuvissa "Dare mo shiranai" eli "Nobody Knows" (Hirokazu Koreeda, 2004) ja "Wool 100%" (Mai Tominaga, 2006).


title: Polona Hercog

text: Polona Hercog (s. 20. tammikuuta 1991 Maribor, Slovenia) on slovenialainen tennispelaaja. Hän on voittanut urallaan kaksi WTA-turnausta kaksinpelissä ja kaksi nelinpelissä. Ensimmäisellä kerralla hänen nelinpeliparinaan oli Barbora Záhlavová-Strýcová ja toisella kerralla Julia Görges. Hän on sijoittunut WTA:n rankinglistalla parhaimmillaan kaksinpelissä sijalle 35 syyskuussa 2011.


title: Polona Hercog

text: Hercog ylsi vuonna 2008 İstanbul Cupissa nelinpelin finaaliin parinaan uusiseelantilainen Marina Erakovic. Kaksikko kuitenkin hävisi Jill Craybasille ja Olga Govortsovalle. Ranskan avoimissa 2009 hän voitti ensimmäisen kaksinpeliottelunsa Grand Slam -turnauksen pääsarjassa pudottamalla jatkosta 23:nneksi sijoitetun Alisa Kleybanovan eräluvuin 6–2, 4–6, 6–1. Toisella kierroksella hän hävisi Aravane Rezaïlle lukemin 6–3, 4–6, 2–6.


title: Polona Hercog

text: Ranskan avoimissa 2010 hän voitti toisella kierroksella sijalle 24 sijoitetun Lucie Safarovan 6–1, 6–2 ja eteni ensimmäistä kertaa Grand Slam -turnauksessa kolmannelle kierrokselle. Kolmannella kierroksella Flavia Pennetta pudotti hänet jatkosta. Yhdysvaltain avoimissa 2010 Hercog hävisi ensimmäisellä kierroksella Mandy Minellalle. Vuonna 2011 Hercoq saavutti ensimmäisen WTA-turnausvoittonsa kaksinpelissä, kun hän voitti Swedish Openin loppuottelussa Johanna Larssonin. Hän voitti saman turnauksen myös seuraavana vuonna.


title: Heaven Shall Burn...When we are Gathered

text: Heaven Shall Burn... When We Are Gathered on ruotsalaisen black metal -yhtyeen Mardukin neljäs studioalbumi. Se äänitettiin ja miksattiin The Abyssissa tammikuussa 1996 ja julkaistiin 1. heinäkuuta samana vuonna. Albumi uudelleenjulkaistiin bonuskappaleiden kera 27. kesäkuuta 2006.


text: "Heaven Shall Burn... When We Are Gathered" on Mardukin ensimmäinen albumi, jossa on laulajana Legion (Erik Hagstedt) ja miksaajana Peter Tägtgren. Albumi muutti yhtyeen tyyliä ja teki yhtyeestä tunnetumman.


text: Saksalainen deathcore -yhtye Heaven Shall Burn nimesi itsensä tämän albumin mukaan.


title: Marina Erakovic

text: Marina Erakovic (s. 6. maaliskuuta 1988) on uransa vuonna 2018 lopettanut uusiseelantilainen tennispelaaja. Hän syntyi Splitissä, Kroatiassa, mutta muutti vuonna 1994 Aucklandiin, Uuteen-Seelantiin. Hän aloitti lajinsa kuusivuotiaana.


title: Marina Erakovic

text: Erakovic voitti Michaëlla Krajicekin parina tyttöjen nelinpelin mestaruuden Yhdysvaltain avoimissa 2004. Hän ylsi vastaavaan voittoon Australian avoimissa 2005 parinaan Viktoryja Azarenka.


title: Marina Erakovic

text: Erakovic aloitti ammattilaisuransa 2006. Ensimmäisen WTA-turnausvoittonsa kaksinpelissä hän saavutti helmikuussa 2013 Memphisin turnauksessa.


title: Megatron Braineater

text: Megatron Braineater on kirjailijanimi, jota käyttää Maria Candia. Hän on julkaissut tieteisromaanin "Kapteeni Shiva" 2007. Kirjan julkaisi pienlevymerkki Flamongo, ja teoksen yhteyteen kuuluu musiikki-cd. Helsingissä asuva Candia opiskelee kirjallisuutta ja työskentelee kääntäjänä.


title: Nattens Madrigal

text: Nattens madrigal - Aatte hymne til ulven i manden ("Yön madrigaali - kahdeksan hymniä sudelle ihmisessä") on norjalaisen black metal -yhtyeen Ulverin kolmas studioalbumi. Se on konseptialbumi, ja kertoo ihmisestä joka, Saatanan pyrkimyksien kautta, antaa periksi lykantropialle ja pedolle sisällään. Se on jyrkkä muutos yhtyeen edelliseltä albumilta, "Kveldssangerilta", joka oli täysin akustinen albumi. Väitetään, että albumi äänitettiin ulkona norjalaisessa metsässä, ja että tästä johtuu albumin huono äänenlaatu.


title: La Masquerade Infernale

text: La Masquerade Infernale on norjalaisen avant garde metal -yhtyeen Arcturuksen toinen studioalbumi, joka julkaistiin vuonna 1997. Albumi muutti yhtyeen tyyliä huimasti edelliseltä albumilta "Aspera Hiems Symfonialta". Musiikissa on käytetty enemmän syntetisaattoreja ja sampleja, jotka ovat usein tärkeämmässä roolissa kuin kitarat. Albumin teemat pyörivät teatterin, kirjallisuuden ja Saatanan ympärillä. "La Masquerade Infernalea" pidetään yleisesti Arcturuksen parhaana albumina ja yhtenä parhaimmista esimerkeistä avant-garde metalista. Albumi uudelleenjulkaistiin vuonna 2003 levy-yhtiöstä Candlelight Records. Uudelleenjulkaisu on masteroitu uudelleen, ja siinä ei ole piilotettua kappaletta ennen kappaletta 1.


title: Janko Prunk

text: Janko Prunk () (s. 30. joulukuuta 1942 Loka pri Zidanem Mostu, Slovenia) on slovenialainen historioitsija.


title: Janko Prunk

text: Prunk valmistui Ljubljanan yliopistossa vuonna 1966 ja hankki maisterintutkintonsa samasta yliopistosta vuonna 1972. Hän valmistui filosofian tohtoriksi vuonna 1976 väittelemällä slovenialaisen kristillissosialistisen liikkeen ja Slovenian kommunistiliiton suhteesta, joka oli johtenkin kiistelty aihe.


title: Janko Prunk

text:
Vuosina 1984 ja 1988 hänet palkittiin Alexander von Humboldt -säätiön stipendillä, joka mahdollisti hänen jatko-opiskelunsa Kölnissä ja Freiburgissa. Myöhemmin hän työskenteli tutkijana Freiburgin yliopistossa. Vuosina 1966–1995 hän teki yhteistyötä laitoksen kanssa modernille historialle Ljubljanassa. Nykyään hän työskentelee professorina yhteiskuntatieteen tiedekunnassa Ljubljanan yliopistossa.
Janko Prunk on kirjoittanut yli 350 erikoisartikkelia ja useita kirjoja.


title: Aleksandre Orbeliani

text: Prinssi Aleksandre Orbeliani (Džambakur-Orbeliani, , 24. toukokuuta 1802 – 28. joulukuuta 1869) oli georgialainen romantiikan ajan runoilija, näytelmäkirjailija, journalisti ja historioitsija. Hän kuului aateliseen Orbeliani-sukuun.


title: Aleksandre Orbeliani

text: Aleksandre Orbeliani syntyi Tiflisissä (Tbilisissä), joka kuului tuolloin Venäjän keisarikuntaan, prinssi Vakhtang Orbelianille ja prinsessa Tekle Bagrationille. Tekle oli Georgian toiseksi viimeisen kuninkaan Erekle II:n rakastettu tytär. Vuonna 1817 hän liittyi Venäjän armeijaan. Hän kuitenkin johti äitinsä ja veljensä Vakhtangin kanssa epäonnistunutta vallankaappausyritystä Venäjän hallintoa vastaan vuonna 1832. Salaliittoon kuuluneet aikoivat kutsua Venäjän virkamiehet Kaukasukselle suuriin tanssiaisiin, joissa heille annettaisiin mahdollisuus kuolla tai antautua. Juonen epäonnistumisen jälkeen Orbeliani pidätettiin ja karkotettiin Orenburgiin, josta hän ei kyennyt palaamaan ennen vuotta 1840. Pieleen mennyt kapina ja siitä langetettu suhteellisen vähäinen rangaistus saivat monet kapinalliset näkemään Georgian itsenäisyyden lopullisesti menetettynä, ja heidän oli pakko sopeutua Venäjän autokratiaan. Surunsa kadonneesta menneisyydestä ja omaperäisen georgialaisen hallitsijadynastian kaatumisesta he muunsivat romanttiseksi runoudeksi.


title: Aleksandre Orbeliani

text: Orbelianin onnistuneimmat teokset ovat vuonna 1832 laadittu allegorinen runo "Mtovare" (, "kuu") ja patrioottinen novelli "Umanko siskhli" (, "tarhraton veri") kolmesta nunnasisaruksesta, jotka mieluummin kuolevat kuin luopuvat uskostaan persialaisen hyökkäysarmeijan komentajan vaatimuksesta; komentaja on sisarusten teosta niin vaikuttunut, että hänen on kuoltava heidän kanssaan. Orbeliani kirjoitti myös useita näytelmiä, mutta hänen kiinnostuksensa lehdistöön nousi niitä merkittävämmäksi. Hän oli perustamassa "Tsiskari"-lehden toimituskuntaa, ja usean vuoden ajan se muodosti Georgian aikakauslehdistön selkärangan. Orbeliani kanavoi lehden kautta yrityksensä georgian kirjakielen standardisoimiseksi ja elvytti kielen arkaaisia ilmauksia. Hän oli myös yksi ensimmäisistä georgialaisista kirjailijoista, joka kiinnostui kansanrunouden keräämisestä. Hän kirjoitti useita teoksia Georgian historiasta ja kulttuurista.


title: Topkani

text: Topkani oli vuosina 2007-2013 toiminut MTV Oy:n omistama verkkopelisivusto. Topkanissa oli lähes 300 peliä. Sivusto oli suomenkielinen. Topkanin yhteistyökumppaneita olivat muun muassa King.com, Bigpoint sekä Bonnier Gaming.


title: Topkani

text: Topkanin pelit oli jaoteltu kuuteen luokkaan: pulma-, toiminta-, sana-, kortti-, strategia- ja urheilupelit. Topkanissa pelaaminen oli ilmaista ja kaikenikäisille sallittua, mutta yli 18-vuotiaat voivat osallistua myös maksullisiin taitopeliturnauksiin, joissa palkintona oli rahaa. Topkanissa oli yksin pelattavia pelejä sekä kaksin tai verkon yli useampaa pelaajaa vastaan pelattavia pelejä. Osa peleistä oli selaimessa pelattavia verkkopelejä ja osa omalle tietokoneelle ladattavia pelejä. Pelivalikossa oli lisätietoa kunkin pelin juonesta, säännöistä, teknisistä vaatimuksista sekä pelimuodosta (yksipelattava vai moninpelattava).


title: Spirit (Leona Lewisin albumi)

text: Spirit on brittiläisen laulaja-lauluntekijän Leona Lewisin ensimmäinen studioalbumi. Albumi julkaistiin Britanniassa ja Irlannissa marraskuussa 2007, ja sen julkaisijana toimi Syco Music. Albumi sai maailmanlaajuisen julkaisunsa vuoden 2008 alussa. Voitettuaan Britannian "The X Factorin" kolmannen kauden Lewis alkoi työstää albumia Ruotsissa, Englannissa ja Yhdysvalloissa tehden yhteistyötä monien eri säveltäjien ja tuottajien kanssa. Kriitikot kehuivat albumia useiden tuottajien käytöstä sekä Lewisin äänen esittelystä. Kriittikiä sai osaakseen persoonallisuuden puuttuminen.


title: Spirit (Leona Lewisin albumi)

text: Albumi debytoi ensimmäiseksi yhdeksässä maassa, mukaan lukien Iso-Britannian, Yhdysvallat sekä Saksan ja pääsi lisäksi kahdeksassa maassa top5-listalle. "Spirit" oli vuoden 2008 kuudenneksi parhaiten myynyt albumi ja Iso-Britannian kaikkien aikojen 21. parhaiten myynyt albumi. Sitä on myyty maailmanlaajuisesti yli kahdeksan miljoonaa kappaletta.


title: Spirit (Leona Lewisin albumi)

text: "Spiritiltä" julkaistiin seitsemän singleä, joista kaksi on vuoden 2008 lopulla julkaistulta albumin deluxe-versiolta. "Bleeding Love" sijoittui ensimmäiseksi 34 maassa ja siitä tuli yksi maailman kaikkienaikojen eniten myyneistä naisartistin singlestä. Toinen single "Better in Time" menestyi myös hyvin sijoittuen 13 maassa top10-listalle. Toiseksi viimeisenä singlenä julkaistiin cover Snow Patrolin kappaleesta "Run", joka sijoittui Iso-Britanniassa ensimmäiseksi.


title: Spirit (Leona Lewisin albumi)

text: Joulukuussa 2006 Lewis voitti "X Factorin" kolmannen kauden. Palkintona hän sai miljoonan punnan levytyssopimuksen Sony BMG:n kanssa. Lewisin mentori ja Sony BMG:n toimitusjohtaja Simon Cowell päätti, ettei debyyttialbumin kanssa saisi kiirehtiä, vaan se pitäisi tehdä huolellisesti. Myös Lewis itse halusi korkealaatuisen albumin, josta voisi olla ylpeä. Lewis nimesi albumin "Spiritiksi" (sielu), koska "minun sydämeni, sieluni ja ääneni kertovat, että kaikki on mahdollista". Albumin oli määrä ilmestyä syyskuussa 2007, mutta julkaisu viivästyi marraskuuhun.


title: Spirit (Leona Lewisin albumi)

text: Lewis nauhoitti albumia useissa kaupungeissa. Lontoossa hän työskenteli tuottaja Steven Macin kanssa, joka tuottu kappaleet "Homeless" ja "Footprints in the Sand". Simon Cowell sai idean "Footprints in the Sand" -kappaleeseen runosta "Footprints". Californiassa Lewis teki yhteistyötä OneRepublic -yhtyeen keulahahmon Ryan Tedderin kanssa, joka tuotti superhitin "Bleeding Love" ja kappaleen "Take a Bow". Tedder oli aikaisemmin päättänyt, ettei työskentele "American Idol" -kisaajien kanssa, mutta hän ei ollut kuullut aiemmin "X Factor" -kilpailusta. Kun hän näki Lewisin netissä, hän ajatteli: "Hänen äänensä kuulosti epätodelliselta, hänellä on yksi parhaista äänistä mitä olen koskaan kuullut". Kappaleen "Here I Am" on tehnyt Lewis yhdessä Walter Afanasieffin ja Brett Jamesin kanssa. Lewis tahtoi osallistua tekoprosessiin, ja sanoi Cowellin antaneen hänelle siihen luvan, koska se "on hänen albuminsa". Hän on osallistunut myös kappaleen "Whatever It Takes" tekemiseen. "I'm You" on Ne-Yon käsialaa. Deluxe-versiolla oleva "Forgive Me" on Akonin tekemä kappale. Haastattelussa Lewis kertoi: "Halusin tehdä jotain hieman erilaista ja eteeni tuli mahdollisuus työskennellä Akonin kanssa. Olen todella tyytyväinen lopputulokseen, ja on hienoa, että se on erilainen kuin se mitä yleensä teen".


title: Spirit (Leona Lewisin albumi)

text:
Leona Lewis kommentoi albumin sanoituksia seuraavasti: "Ne kuvastavat asioita, joita kohtaan olen intohimoinen. Minun täytyy pystyä laittamaan itseni laulun sisälle, jotta olisin uskottova. Jos en esitä kappaletta uskottavasti, se ei ole uskottava kenellekään". Lewis kuvaili "Spiritin" sisältöä "klassisiksi kappaleiksi, joissa on nykyaikainen näkökulma". Albumilla on R&B:tä, "tuoretta poppia", balladeja sekä "sielukkaita ja meneviä kappaleita".
Albumin avaa Lewisin tunnetuin kappale "Bleeding Love". Laulussa kuullaan urkuja sekä raskasta rumpukomppia. Jesse McCartney kirjoitti kappaleen oma tyttöystävänsä mielessään. "Whatever It Takes" on "hyväntuulinen soul-popkappale", jota seuraa "Homeless", "vangitseva, blues-tyylinen balladi". Digital Spyn musiikkikriitikko nosti kappaleen toisessa kertosäkeessä kuultavan 12 sekuntia kestävän "eeeeeeyeeaayaaaaay-nuotin" yhdeksi vuoden pophetkistä. "Yesterdayta" on kuvailtu sulavaksi R&B jammailuksi. Lewisin kolmas single "Better in Time" on pop-R&B-kappale, mikä kertoo henkilöstä, joka ei voi unohtaa entistä kumppaniaan. "Take a Bow" on "Bleeding Loven" tuotannossa mukana olleen Ryan Tedderin kirjoittama kappale, joka alkaa "kylmällä syntetisaattoririffillä", ja jossa on "suuret rytmit ja voimakas kertosäe". "Footprints in the Sand" on suuri powerballadi, jossa on pop- ja R&B-elementtejä sekä gospelkuoro. "Forgive Me" on R&B, soul ja dance-kappale, mikä kertoo naisesta, joka on jättää poikaystävänsä, koska löytää uuden rakkauden. Kappale julkaistiin "Spiritin" viidentenä singlenä. Kappaleet "I Will Be" ja "Run" ovat kumpikin covereita toisen artistin tuotannosta. Ne molemmat julkaistiin albumilta singleinä.


title: Spirit (Leona Lewisin albumi)

text: Sycon edustaja, Sonny Takhar, odotti albumilta julkaistavan ainakin viisi singleä. Hän totesi, että "kaikki kappaleet ovat potentiaalisia singlejä - meillä on todella varaa valita". Spiritiltä julkaistiin yhteensä seitsemän singleä, joista kaksi on peräisin deluxe-versiolta. "A Moment Like This" julkaistiin Lewisin "X Factor" -voittosinglenä joulukuussa 2006. Siitä tuli Iso-Britannian nopeiten myynyt single, myyden yli 50 000 kappaletta puolen tunnin aikana. Single oli vuoden 2006 joululistan kärjessä. "A Moment Like This" oli vuoden 2006 toiseksi eniten myynyt single Iso-Britanniassa.


title: Spirit (Leona Lewisin albumi)

text: "Bleeding Love" julkaistiin Britanniassa lokakuussa 2007 ja muualla maailmassa vuoden 2008 alussa. Se myi Iso-Britanniassa ensimmäisellä viikollaan 218 000 kappaletta ja pysyi singlelistan kärjessä seitsemän viikkoa. Single sijoittui ykköseksi yhteensä 33 maassa. Kappaleen teki Jesse McCartney ja Ryan Tedder. Sen piti aluksi tulla McCartneyn omalle albumille, mutta hänen levy-yhtiönsä ei pitänyt kappaleesta. Tedder muokkasi sitä Lewisille sopivaksi ja myöhemmin kappale saikin paljon positiivista palautetta kriitikoilta. "Bleeding Love" oli ehdolla kahdessa kategoriassa vuoden 2008 Grammy-gaalassa.


title: Spirit (Leona Lewisin albumi)

text: Lewisin toinen maailmanlaajuinen single, "Better in Time", julkaistiin keväällä 2008 yhdessä kappaleen "Footprints in the Sand" kanssa. Kappale menestyi hyvin sijoittuen Iso-Britanniassa kakkoseksi. Se pääsi top10-listalle 13 maassa ja Yhdysvalloissa sijalle 11. "Better in Time" vastaanotettiin myös hyvin, ja se oli ehdolla vuoden 2009 singleksi Brit Awardsissa. "Forgive Me" oli "Spiritin" viides single. Se julkaistiin "Spiritin" deluxe-versiolta. Kriitikot kiittelivät Lewisin suunnan muutosta balladeista menevämpään materiaaliin. "Forgive Me" sijoittui viidessä maassa top10-listalle, mukaan lukien Iso-Britanniassa.


title: Spirit (Leona Lewisin albumi)

text: "Run" on toinen Lewisin tunnetuimmista kappaleista "Bleeding Loven" rinnalla. Se on cover Snow Patrol-yhtyeen kappaleesta. Lewis esitti sen livenä radiossa, ja sen suuren suosion vuoksi levy-yhtiö päätti julkaista kappaleen singlenä. Kriitikot ylistivät Lewisin versiota, ja se pysytteli Iso-Britannian ykkösenä kaksi viikkoa. Se sijoittui top10-listalle myös Suomessa. Viimeinen single "I Will Be" on cover Avril Lavignen kappaleesta. Se julkaistiin ainoastaan Yhdysvalloissa ja Kanadassa.


title: Spirit (Leona Lewisin albumi)

text: Lewis on ensimmäinen kykykilpailun voittaja, jonka debyyttialbumi on saanut maailmanlaajuisen julkaisun. 17. marraskuuta 2008 julkaistiin "Spiritin" deluxe-versio, joka sisältää kolme uutta kappaletta: "Misses Glass", "Forgive Me" ja "Run". Uusien kappaleiden lisäksi deluxe-versio sisältää Lewisin musiikkivideoita.


title: Spirit (Leona Lewisin albumi)

text: Syyskuussa 2007 Lewis esitti Lontoossa ensimmäistä kertaa albumilta neljä kappaletta, mukaan lukien singlen "Bleeding Love". Lokakuun puolessa välissä hän teki kahden päivän radiokiertueen Iso-Britanniassa markkinoiden albumia ja sen singleä "Bleeding Love". Kiertuetta seurasivat monet TV-esiintymiset muun muassa ohjelmissa "This Morning" ja "The X Factor". Marraskuussa 2007 Lewis esitti BBC Radio 1-kanavan ohjelmassa "Live Lounge" "Bleeding Loven" ja "Runin". Runista tuli menestys ja Lewis levyttikin kappaleen deluxe-versiolle. Helmi- ja maaliskuun aikana vuonna 2008 Lewis markkinoi albumia ympäri Eurooppaa. Tämän jälkeen hän suuntasi Yhdysvaltoihin, jossa hän esiintyi lukuisissa suosituissa TV-ohjelmissa, kuten "The Ellen DeGeneres Show" ja "American Idol". Yhdysvaltojen jälkeen Lewis teki vielä promokiertueen Australiassa. Vuonna 2010 Lewisin ensimmäinen kiertue "The Labyrinth" kiersi Irlantia ja Iso-Britanniaa. Kiertuueella Lewis esitti kappaleita "Spiritiltä" ja toiselta studioalbumiltaan "Echolta".


title: Spirit (Leona Lewisin albumi)

text: "Spirit" sai useilta kriitikoilta positiivisia kommentteja. IGN-lehden Chad Grischow kuvaili "Spiritia" "täydelliseksi näytöksi Lewisin fantastisista taidoista" kehuen hänen kykyään laulaa sekä meneviä kappaleita että hentoja balladeja. Sarah-Louise James Daily Starista antoi positiivisen arvion sanoen "Hänen ihanan, korkealle kohoavan äänensä ja powerballadien fanit eivät tule pettymään". Chris Elwell-Sutton Evening Standard-lehdestä sanoi että "Spirit" tulee olemaan "hyvin menestyvä albumi joka on höystetty sisulla". Digital Spyn Nick Levine antoi albumille neljä tähteä viidestä mahdollisesta. Allmusicin toimittaja Stephen Thomas Erlewine sanoi, että "Lewis osaa laulaa vaikeita nuotteja, ja saa sen näyttämään helpolta. Toisin kuin useimmilla diivoilla, hänen äänessään on ihmisyyttä, koska hän laulaa laulua eikä ääntäänsä esitelläkseen". Thomas vertasi albumia Mariah Careyn debyyttialbumiin, mutta kritisoi sen vanhanaikaista sointia. Popjusticen arvostelu oli lyhyt, toteaen että "Spiritillä" on neljä aivan uskomatonta kappaletta, kolme paljon parempaa kuin sen keskivertokappaleet ja joitain muita kappaleita, jotka ovat melko hyviä". The Boston Globen Sarah Rodman ylisti Lewisin kykyä saada vaatimattomat kappaleet kuulostamaan vaikuttavilta kommentoiden, että "kappaleet ovat virheettömästi huoliteltuja, valtavan sointuisia ja tarjoaa sanoituksia rakkaudesta eri näkökulmista".


title: Spirit (Leona Lewisin albumi)

text: Sekalaisissa arvioissa kriitikot yleensä ottaen kehuivat Lewisin ääntä, mutta kritisoivat musiikkia. BBC Musicn arviossa kiiteltiin laulajan laulua, mutta sen mukaan albumi on persoonaton. Robert Christgau kommentoi ääntä "kylmiä väreitä aiheuttavaksi". Myös Slant Magazine kehui Lewisin ääntä mutta kritisoi albumin monia eri tyylejä. Nate Chinen The New York Timesista kirjoitti, että albumi ei yltänyt samaan tasoon kuin sen pääsingle "Bleeding Love", mutta onnistui näyttämään Lewisin ääntä. The Guardianin Caroline Sullivan oli albumiin pettynyt sanoen "jos albumissa oli yhtään persoonallisuutta, se oli hyvin piilotettu". The Times-lehden arvostelukin kehui Lewisin ääntä, mutta kritisoi musiikkia. Arvostelija sanoi: "Jos Lewis on etsimässä kaikkien aikojen suurinta rakkautta yleisöltä, hänen on tehtävä parempi albumi kuin tämä."Vuoden 2008 Brit Awardsissa Lewis oli ehdolla neljään palkintoon ja hänen odotettiin voittavan ne, mutta yhtään palkintoa ei lopulta irronnut. Hän oli ehdolla myös kolmen Grammyn saajaksi. Joulukuussa 2008 Billboard-lehti nimesi Lewisin vuoden parhaaksi uudeksi artistiksi. Lewis myös voitti muun muassa World Music Awardsin "Paras uusi artisti"-äänestyksen sekä oli ehdolla läpimurtoartisksi Teen Choice-gaalassa.


title: Spirit (Leona Lewisin albumi)

text: 19. marraskuuta 2007 "Spirit" pääsi Iso-Britannian albumilistan sijalle kolme myytyään 375 872 kopiota ensimmäisellä viikollaan, tehden siitä nopeimmin myyneen debyyttialbumin Iso-Britanniassa. Myöhemmin Susan Boylen albumi "I Dreamed a Dream" rikkoi ennätyksen. "Spirit" oli neljänneksi nopeiten myynyt albumi Iso-Britanniassa Oasiksen, Coldplayn ja Didon jälkeen. Albumi pysyi listaykkösenä seitsemän viikkoa ja saavutti miljoonan kopion myynnin 29 päivää julkaisun jälkeen, joten siitä tuli nopeiten myynyt naisartistin soololevy Iso-Britanniassa. "Spirit" oli Iso-Britannian toiseksi myydyin albumi vuonna 2007. Marraskuussa 2008 albumin deluxe-versio pääsi albumilistan ensimmäiseksi viikon ajaksi. Isossa-Britanniassa "Spirit" oli 2000-luvun neljänneksi parhaiten myynyt albumi ja on 20. sijalla kaikkien aikojen parhaiten myyneiden albumeiden joukossa. Heinäkuussa 2011 albumi oli myynyt yli kolme miljoonaa kopiota Iso-Britanniassa ja se on saanut kuusinkertaisen platinalevyn.


title: Spirit (Leona Lewisin albumi)

text: Irlannissa "Spirit" on kaikkien aikojen parhaiten myynyt debyyttialbumi. Albumi oli Irlannin parhaiten myynyt albumi vuonna 2007 ja neljänneksi parhaiten myynyt albumi vuonna 2008. "Spiritin" perusversio on saanut seitsenkertaisen platinalevyn ja deluxe-versio nelinkertaisen platinalevyn. Helmikuussa 2008 "Spirit" debytoi ykkösenä sekä Australiassa että Uudessa-Seelannissa. Se pääsi ykkössijalle myös Saksassa, Itävallassa ja Sveitsissä. "Spirit" myi Euroopassa yhteensä yli neljä miljoonaa kopiota.


title: Spirit (Leona Lewisin albumi)

text: Yhdysvalloissa, Billboard 200-listalla, "Spirit" meni suoraan ykkössijalle myyden 208 607 kappaletta ensimmäisellä viikollaan. Tämä teki Lewisista yhden harvoista brittiläisistä naisartisteista, jotka ovat päässeet Yhdysvaltojen listan ykköseksi ensimmäisellä albumillaan. Kesäkuuhun 2008 mennessä "Spirit" sai platinalevyn. Se sai platinalevyn myös Kanadassa. "Spirit" oli maailmanlaajuisesti vuoden 2008 kuudenneksi parhaiten myynyt albumi. Se on myynyt yhteensä yli kahdeksan miljoonaa kopiota. Helmikuussa 2014 Iso-Britannian virallinen musiikkilista-sivusto, Official Charts, julkisti maan kaikkien aikojen parhaiten myyneet albumit. Spirit ylsi listalla sijalle 21.


title: Aruban jalkapallomaajoukkue

text: Aruban jalkapallomaajoukkue on jalkapallojoukkue, joka edustaa Arubaa lajin kansainvälisissä kilpailuissa. Joukkuetta hallinnoi Aruban jalkapalloliitto. Maa osallistuu vuosittain järjestettävään ABCS-turnaukseen, johon osallistuvat sen lisäksi Bonaire, Curacao sekä Suriname.


title: Charles Martinet

text: Charles Martinet (s. 17. syyskuuta 1955 San José, Kalifornia, Yhdysvallat) on yhdysvaltalainen ääninäyttelijä, joka tunnetaan parhaiten Nintendo-maskotti Marion äänenä. Hän on ääninäytellyt muitakin "Mario"-pelien hahmoja, kuten Luigia, Warioa ja Toadia.


title: Charles Martinet

text: Kertomansa mukaan Martinet sai ääniroolin yllättäen. Hän saapui koe-esiintymisiin kutsumutta ja myöhässä. Siellä Martinetia pyydettiin esittämään italialaista putkimiestä Brooklynista.


title: Charles Martinet

text: Martinet teki ensiesiintymisensä Marion ääninäyttelijänä vuonna 1995 julkaistussa "Mario's FUNdamentals" -strategiapelissä. Sen jälkeen hän on toiminut hahmon äänenä yli 40 pelissä. Hänen näyttelijäntyötään on käytetty sekä pelien englannin- että japaninkielisissä versioissa.


title: Charles Martinet

text: Martinetilla on ollut myös sivurooleja useissa televisiosarjoissa.


title: Charles Martinet

text: "Mario"-sarjan ohella Martinet on työskennellyt myös muiden videopelien parissa. Niihin lukeutuvat muun muassa nyrkkeilypelin "Super Punch-Out!!" Super Nintendo -versio, "," "Skies of Arcadia" ja "".


title: Juho Koskelo

text: Juho Koskelo (1870 Kuopio – 1942) oli amerikansuomalainen muusikko ja laulaja. Hän oli 1900-luvun alkupuolen tuotteliain amerikansuomalainen levylaulaja, jolta ilmestyi vuosina 1910–1923 yli sata levynpuolta.


title: Juho Koskelo

text: Koskelo muutti Yhdysvaltoihin vuosisadan vaihteessa ja toimi kuoronjohtajana ja sellistinä soittaen useissa orkestereissa. Koskelo levytti pääosin kansanlauluja, marsseja ja muita aatteellisia kappaleita ja hän levytti myös ruotsiksi. Ainoat kevyempää tanssimusiikkia edustaneet levykset olivat J. Alfred Tannerin "Kulkurin valssi" (1921) ja "Orpopojan valssi" (1923).


title: Fukiya

text: Fukiya on bambusta tehty puhallusputki. Fukiya oli ninjan perusaseita. Fukiyalla ammuttiin yleensä noin viisi senttiä pitkiä nuolia, "fukibareja". Ninjojen käytössä fukibarit yleensä olivat myrkytettyjä. Koska fukiyalla ammuttaessa ei kuulunut juuri yhtään ääntä ninjan piilopaikkaa ei huomattu. Fukiyaa käytettiin myös snorkkelina, kun ninja oli veden alla.


title: Vakhtang Orbeliani

text: Vakhtang Orbeliani (, 5. huhtikuuta 1812 – 29. syyskuuta 1890) oli georgialainen romantiikan ajan runoilija ja sotilas Venäjän keisarikunnan palveluksessa. Hän kuului aateliseen Orbeliani-sukuun.


title: Vakhtang Orbeliani

text: Vakhtang Orbeliani syntyi Tiflisissä (Tbilisissä), joka kuului tuolloin Venäjän keisarikuntaan, prinssi Vakhtang Orbelianille ja prinsessa Tekle Bagrationille. Tekle oli Georgian toiseksi viimeisen kuninkaan Erekle II:n rakastettu tytär. Hän oli läheistä sukua kahdelle muulle romantiikan ajan runoilijalle: Aleksandre Orbeliani oli hänen veljensä ja Grigol Orbeliani serkkunsa. Hän opiskeli Tiflisin aatelistokoulussa ja pääsi Pietarin paašijoukkoihin, muttei kuitenkaan valmistunut ja palasi synnyinmaahansa vuonna 1832 johtamaan epäonnistunutta vallankaappausyritystä Venäjän valtaa vastaan. Salaliittoon osallistuneet aikoivat kutsua Venäjän virkamiehet Kaukasukselle suuriin tanssiaisiin, joissa heille olisi annettu mahdollisuus kuolla tai antautua. Juonen paljastumisen jälkeen Orbeliani pidätettiin ja tuomittiin kuolemaan, mutta tuomio peruutettiin ja hänet karkotettiin Kalugaan. Pieleen mennyt kapina ja siitä langetetut suhteellisen vähäiset rangaistukset saivat monet kapinalliset näkemään Georgian itsenäisyyden lopullisesti menetettynä, ja heidän oli pakko sopeutua Venäjän autokratiaan. Surunsa kadonneesta menneisyydestä ja omaperäisen georgialaisen hallitsijadynastian kaatumisesta he muunsivat romanttiseksi runoudeksi. Vuonna 1838 Orbeliani liittyi Venäjän asevoimiin ja palveli Nižni Novgorodin rakuunarykmentissä. Suurimman osan sotilasurastaan hän kamppaili kapinallisia vuoristokansoja vastaan Kaukasuksen sodassa. Hänet asetettiin Georgian krenatöörirykmentin komentajaksi vuonna 1855 ja ylennettiin kenraalimajuriksi vuonna 1860. Vuosina 1858–1863 hän toimi erilaisissa hallinto- ja sotilastehtävissä Pohjois-Kaukasuksella, esimerkiksi Kabardan ja Terekin piirikuntien komentajana. Myöhemmin hän toimi talonpoikien neuvoston jäsenenä ja työskenteli sovittelijana.


title: Vakhtang Orbeliani

text: Isoveljensä Aleksandren tavoin hänen runoutensa käsittelee pakkomielteisesti Georgian monarkian tuhoutumista 1700-luvun lopussa. Hän yrittää runoissaan löytää lohtua kristitystä kärsivällisyydestä. Hänen parhaita runojaan dominoi Georgian kristinuskon pyhä kuva, Pyhän Ninon viiniköynnösristi.


title: Juliana Silveira

text: Juliana Bragança Saúda Silveira (s. 12. maaliskuuta 1980) on brasilialainen näyttelijä ja laulaja. Hän syntyi Santosissa, São Paulon osavaltiossa.


title: Juliana Silveira

text: Silveira tunnetaan rooleista televisiosarjoissa "Malhação" ja "Floribella".


title: Vaarit vauhdissa

text: Vaarit vauhdissa ("Alt und durchgeknallt") on saksalainen televisiosarja, jonka päähenkilöinä on joukko eläkeläisiä. Yle TV2 esitti sarjaa lauantai-aamupäivisin. Sarjassa esiintyvät mm. Dorothea Walda, Andrea Brix ja Philipp Sonntag Sarjan on ohjannut Matthias Kitter.


title: They Will Return

text: They Will Return on Kalmahin toinen albumi, joka julkaistiin vuonna 2002. Kokoonpano poikkesi edellisen albumiin verrattuna siten, että Petri Sankalan tilalle tuli Janne Kusmin ja Altti Vetäläisen tilalle Timo Lehtinen.


title: Al Stewart (jääkiekkoilija)

text: Alan Stewart (s. 31. tammikuuta 1964 Fort St. John, Brittiläinen Kolumbia, Kanada) on entinen kanadalainen jääkiekkoilija. Hän pelasi NHL:ssä New Jersey Devilsissä ja Boston Bruinsissa kuudella kaudella yhteensä 64 ottelua tappelijana.


title: Al Stewart (jääkiekkoilija)

text: Stewart pelasi juniorijääkiekkoa WHL:n Prince Albert Raidersissa. New Jersey Devils varaustilaisuuden loppuvaiheessa. Stewartin olisi voinut varata jo vuotta aiemmin, mutta kesällä 1982 hän ei ollut riittävän kiinnostava. Seuraavalla kaudella Stewart pelasi vielä Prince Albertissa, jossa hän teki edelleen voimassa olevan WHL:n ennätyksen tekemällä kaudella 14 alivoimamaalia. WHL-kauden päätyttyä keväällä 1984 hän siirtyi AHL:n Maine Marinersiin, joka oli New Jersey Devilsin farmijoukkue. Mariners eteni AHL:n loppuotteluun asti ja Stewart oli mukana voittamassa AHL:n mestaruutta.


title: Al Stewart (jääkiekkoilija)

text: Stewart jatkoi uraansa kaudella 1984–1985 Marinersissa. Ensimmäisen kerran hän pääsi pelaamaan NHL:ssä tammikuussa 1986 ja tappeli heti ensimmäisen erän puolivälissä Rick Tocchetin kanssa. Kolmen seuraavan kauden aikana Stewart pelasi suurimmaksi osaksi New Jerseyn farmijoukkueissa, pelaten NHL:ssä yhteensä vain 14 peliä.


title: Al Stewart (jääkiekkoilija)

text: Syyskuussa 1987 Stewart sai tyrän New Jerseyn harjoitusleirillä. Tyrä leikattiin lokakuun lopulla, mutta Stewart ei pelannut alkukaudesta. Syyskuussa 1989 Stewartin jalka murtui neljästä kohtaa harjoitusleirillä. Jalka oli kipsissä tammikuuhun asti, mutta pelaamaan Stewart pääsi vasta huhtikuussa 1990 farmijoukkue Utica Devilsin viimeisessä pelissä.


title: Al Stewart (jääkiekkoilija)

text: Kaudella 1990–1991 Stewart teki lopullisen läpimurron NHL:ään pelaten 41 peliä New Jerseyn 64:tä ensimmäisestä ottelusta. Stewart lopetti kuitenkin yllättäen uransa kesken kauden 26. helmikuuta. Syyksi hän ilmoitti, ettei enää pitänyt jääkiekon pelaamisesta. Lopetuspäätös kesti kaksi viikkoa, sillä 12. maaliskuuta Stewart ilmoitti haluavansa taas pelata ja hänet lähetettiin loppukaudeksi farmijoukkueeseen.


title: Al Stewart (jääkiekkoilija)

text: Seuraavan kauden Stewart aloitti New Jerseyssä, mutta hänet myytiin yhden pelin jälkeen lokakuussa 1991 Boston Bruinsiin. Stewart lopetti yllättäen uransa toisen kerran 12 päivää kaupan jälkeen, pelattuaan vain neljä peliä Bostonissa. Lopettamispäätöksen syyksi Stewart kertoi "psykologiset ongelmat ja tyytymättömyyden tappelijan rooliinsa".


title: Al Stewart (jääkiekkoilija)

text: Lopettamisen jälkeen kesällä 1992 Stewart oli töissä huoltoasemalla. Lokakuussa 1992 hän pyörsi lopettamispäätöksensä ja solmi sopimuksen Winnipeg Jetsin kanssa. Stewart pelasi kuitenkin koko kauden Winnipegin farmijoukkue Moncton Hawksissa ja kauden päätteeksi Stewart lopetti uransa kolmannen kerran.


title: Al Stewart (jääkiekkoilija)

text: Stewart kärsi alkoholismista uransa aikana.


title: Ob-La-Di, Ob-La-Da

text: Ob-La-Di, Ob-La-Da on Paul McCartneyn kirjoittama laulu, jonka The Beatles -yhtye julkaisi vuonna 1968 kaksoisalbumilla "The Beatles" (tunnetaan myös nimillä "The White Album", "Valkoinen tupla"). Kappaleen nimi on peräisin joruboille ominaisesta sanonnasta, jonka McCartney oli kuullut nigerialaiselta muusikolta Jimmy Scottilta. John Lennon ja George Harrison inhosivat kappaletta.


title: Ob-La-Di, Ob-La-Da

text: Vuoden 1969 tammikuussa ”Ob-La-Di, Ob-La-Da” nousi kolmen viikon ajaksi Britannian singlelistan kärkeen The Marmalade -yhtyeen esittämänä. Beatlesin oma versio julkaistiin singlenä vain muutamissa valtioissa, ja Yhdysvalloissa vasta vuonna 1976. Britanniassa sitä ei ole julkaistu singlenä koskaan.


title: Ob-La-Di, Ob-La-Da

text: "Ob-La-Di, Ob-La-Da" on jorubakansan käyttämä sanonta, joka tarkoittaa ”elämä jatkuu”. Paul McCartney oli kuullut sen nigerialaiselta congansoittajalta Jimmy Scottilta keskustellessaan tämän kanssa Bag O’Nails -klubilla Sohossa. Sanonta päätyi McCartneyn kirjoittamaan ”Ob-La-Di, Ob-La-Da” -kappaleeseen muodossa "Ob-La-Di, Ob-La-Da, life goes on bra." McCartney kirjoitti kappaleen Intiassa, ja se oli hänen yrityksensä tehdä ska-vaikutteinen laulu.


title: Ob-La-Di, Ob-La-Da

text: Vaikka sanonta "Ob-La-Di, Ob-La-Da" oli Afrikassa yleisessä käytössä, Scott väitti kappaleesta kuultuaan sen olevan hänen keksimänsä, ja osan tuotoista kuuluvan hänelle. Erimielisyydet ratkesivat, kun McCartney antoi Scottin soittaa congaa kappaleen sessiossa. Kyseinen versio ei kuitenkaan päätynyt itse albumille. Paul McCartney on kertonut tapauksesta toisenlaisenkin version: hänen mukaansa sanonta "Ob-La-Di, Ob-La-Da, life goes on bra" oli Scottin keksimä ja palkkioksi siitä, että oli käyttänyt sitä laulussa McCartney lähetti hänelle sekin.


title: Ob-La-Di, Ob-La-Da

text: Kappale merkittiin McCartneyn ja John Lennonin yhdessä tekemäksi, kuten tapana oli. Lennon oli kuitenkin keksinyt vain kappaleen intron ja muutaman sanan.


title: Ob-La-Di, Ob-La-Da

text: Paul McCartneyn perfektionismista johtuen The Beatles käytti kappaleen äänittämiseen aikaa noin 42 tuntia. Nauhoitukset alkoivat 3. heinäkuuta 1968, ja kappale tehtiin myöhemmin kahteen otteeseen uusiksi. Ensimmäisenä päivänä äänitettiin rytmiraita, jossa McCartney soitti akustista kitaraa ja Ringo Starr rumpuja. McCartney lauloi päällekkäiset lauluraidat ja soitti lisää kitaraa seitsemännelle otolle, kunnes totesi neljännen raidan olevan sitä parempi, ja lisäsi sitten kitaraa myös siihen.


title: Ob-La-Di, Ob-La-Da

text: Seuraavana päivänä McCartney lauloi päävokaalit neljänteen ottoon ja John Lennon sekä George Harrison lauloivat taustalaulun. McCartney lauloi vielä vaihtoehtoisen lauluraidan. Päällekkäisäänityksiä tehtiin lisää 5. heinäkuuta, jolloin nauhoitettiin kolme saksofonia sekä Jimmy Scottin congarumpu. Myös piccolohuilua äänitettiin, mutta se korvattiin myöhemmin McCartneyn toisella kitaralla – joka vääristyneesti kuulosti bassolta. Tämä 5. heinäkuuta äänitetty versio julkaistiin sittemmin albumilla "Anthology 3".


title: Ob-La-Di, Ob-La-Da

text: 8. heinäkuuta aiemmista äänityksistä luovuttiin ja levytystä ryhdyttiin tekemään alusta. Sitten nauhoitettiin kaksitoista ottoa, joissa yhtye soitti samanaikaisesti. McCartney soitti fuzz-bassoa, Lennon pianoa, Harrison akustista kitaraa ja Starr rumpuja. Lennon oli turhautunut kappaleen työstämiseen ja poistui välillä studiosta. Hän palasi marihuanan vaikutuksen alaisena, istui pianon ääreen ja alkoi soittaa kappaleen introa suurella äänenvoimakkuudella kaksi kertaa aiempaa nopeammin. Tätä introa käytettiin julkaistussa versiossa. Kappaleesta äänitettiin kaksitoista ottoa, minkä jälkeen nauhoitettiin laulu ja taustalaulu.


title: Ob-La-Di, Ob-La-Da

text: Seuraavana päivänä, 9. heinäkuuta, McCartney aloitti vielä kappaleen tekemisen uudelleen, mutta kahden yrityksen jälkeen hän luopui ajatuksesta. Edellisen päivän lauluraidat kuitenkin nauhoitettiin uudestaan erilaisten ääniefektien, kättentaputuksien ja ”ho-ho-ho”-äänähdyksien kanssa. 11. heinäkuuta nauhalle tallennettiin tuntemattomaksi jääneiden henkilöiden soittamat saksofonit bassoraidan kanssa. Neljä päivää myöhemmin McCartney lauloi vielä osuutensa uusiksi, ja kappale oli viimeinkin valmis. McCartney lauloi vahingossa kappaleessa esiintyvän Desmondin olevan meikkaamassa kauniita kasvojaan ("Desmond stays at home and does his pretty face"), vaikka tarkoitus oli sanoa Molly. Aluksi McCartney ajatteli laulavansa kappaleen vielä kerran uusiksi, mutta jätti sen lopulta sikseen tajutessaan lauseessa piilevän hauskuuden. Myös yhtyeen muut jäsenet pitivät lipsahduksen aiheuttamasta muutoksesta sanoituksessa.


title: Ob-La-Di, Ob-La-Da

text: Tunnelma studiossa oli McCartneyn vaatimusten vuoksi hyvin kireä – kuten monessa muussakin "The Beatles" -albumin sessiossa. Yhtyeen äänittäjä Geoff Emerick jättikin tehtävänsä vain päivä sen jälkeen, kun ”Ob-La-Di, Ob-La-Da” oli saatu nauhalle.


title: Ob-La-Di, Ob-La-Da

text: Kappaleen sävellaji on B-duuri ja tahtilaji 4/4. Se etenee seuraavasti:Kappaleessa on vain neljä sointua. Paul McCartneyn lauluraita on tuplattu.


title: Ob-La-Di, Ob-La-Da

text: ”Ob-La-Di, Ob-La-Da” julkaistiin "The White Albumiksikin" kutsutulla "The Beatles" -nimisellä studioalbumilla, joka ilmestyi Britanniassa 22. marraskuuta 1968 ja Yhdysvalloissa kolme päivää myöhemmin. Koska kyseessä oli kenties albumin kaupallisin kappale, Paul McCartney olisi halunnut julkaista sen singlenä, mutta ehdotus kaatui muiden Beatles-jäsenten vastustukseen. Erityisesti John Lennon vihasi niin itse kappaletta kuin sen työstämistä. Vuosien 1968 ja 1969 aikana laulu tosin julkaistiin singlenä lukuisissa valtioissa, mutta ei Britanniassa tai Yhdysvalloissa. Single nousi listaykköseksi Sveitsissä ja Itävallassa.


title: Ob-La-Di, Ob-La-Da

text: Kappale on julkaistu "The Beatlesin" lisäksi kokoelma-albumilla "The Beatles 1967–1970". Varhainen, 5. heinäkuuta äänitetty versio, julkaistiin albumilla "Anthology 3" vuonna 1996. Siinä Jimmy Scott soittaa congarumpuja, ja se on huomattavasti karibialaisvaikutteisempi kuin lopullinen versio.


title: Ob-La-Di, Ob-La-Da

text: ”Ob-La-Di, Ob-La-Data” on sittemmin kutsuttu ensimmäiseksi ”valkoiseksi reggaeksi”.


title: Ob-La-Di, Ob-La-Da

text: Yhdysvalloissa kappale julkaistiin singlenä lopulta 8. marraskuuta 1976 B-puolenaan ”Julia”. Julkaisija oli Capitol Records tunnuksella 4347. Single saavutti jonkinasteista menestystä, sillä se nousi esimerkiksi Billboard Hot 100 -listan sijalle 49 ja säilyi listalla kuusi viikkoa. Britanniassa kappaletta ei ole julkaistu koskaan singleformaatissa.


title: Ob-La-Di, Ob-La-Da

text:
A-puoli
B-puoli


title: Ob-La-Di, Ob-La-Da

text: Skotlantilaisen The Marmalade -yhtyeen versio ”Ob-La-Di, Ob-La-Dasta” oli suuri hitti vuosien 1968 ja 1969 vaihteessa. Toisin kuin The Beatlesin versio, The Marmaladen esitys julkaistiin singlenä myös Britanniassa, missä se nousi listaykköseksi kolmen viikon ajaksi tammikuussa 1969. Marmaladesta tuli siten historian ensimmäinen Britannian listaykköseksi päässyt skotlantilainen yhtye, ja se esitti kappaleen muun muassa "Top of the Pops" -televisio-ohjelmassa. Marmaladen esittämä ”Ob-La-Di, Ob-La-Da” nousi listan kärkeen myös Norjassa (8 viikkoa) ja Itävallassa. Suomessa se oli parhaimmillaan sijalla 10.Nyman 1995, s.184.


title: Ob-La-Di, Ob-La-Da

text: The Marmaladen basisti Graham Knight on muistellut kappaletta kirjassa "1000 UK #1 Hits". The Beatlesin musiikin julkaisija Dick James soitti yhtyeelle ”Ob-La-Di, Ob-La-Dan” asetaatin, ja yhtye piti kappaleesta. James väitti, ettei hän tarjoa kappaletta muille yhtyeille, mutta todellisuudessa hän oli tyrkyttänyt sitä kaikkiaan 27 esittäjälle. Niinpä Marmalade kiirehti levyttämään kappaleen, vaikka yhtyeen manageri ei olisi halunnut tehdä sitä. Marmaladen jäsenet odottivat kappaleen menestyvän, mutta listaykköseksi nouseminen oli heille yllätys.


title: Ob-La-Di, Ob-La-Da

text: Singlen B-puolella oli yhtyeen kitaristi-kosketinsoittajan Junior Campbellin kirjoittama kappale ”Chains”.


title: Ob-La-Di, Ob-La-Da

text: Ennen The Marmaladea kappaleen oli levyttänyt englantilainen The Bedrocks, jonka versio nousi loppuvuodesta 1968 Britanniassa sijalle 20. Saksaksi sen levyttivät Tina & Pete Rainford, ruotsiksi Claes-Göran Hederström ja norjaksi Vigis Mostad. Kaikissa käännösversioissa säilytettiin sen alkuperäinen nimi.Nyman 1995, s.185. Coverin ovat tehneet myös No Doubt ja Herb Alpert & The Tijuana Brass.


title: Ob-La-Di, Ob-La-Da

text: Suomeksi ”Ob-La-Di, Ob-La-Dan” levytti Ernos-yhtyeen solisti Erno Lindahl nimellä ”Elämältä halua en enempää”. Sanat oli tehnyt Juha Vainio, ja se nousi Suomessa listasijalle kahdeksan.


title: Louisa Lytton

text: Louisa Claire Lytton (s. 7. helmikuuta 1989) on brittiläinen näyttelijä. Hän esiintyi vuosina 2005–2006 Ruby Allenin roolissa televisiosarjassa "EastEnders".


title: Louisa Lytton

text: Vuonna 2007 Lytton aloitti Beth Greenin roolin poliisisarjassa "The Bill". Hän on myös tanssinut "Strictly Come Dancing" -show’ssa.


title: Louisa Lytton

text: Vuoden 2009 aikana valmistuneessa elokuvassa "" Lytton esitti Imogenia.


title: Andrew Lancel

text: Andrew Lancel (s. 3. elokuuta 1970) on brittiläinen näyttelijä. Hänet tunnetaan rooleista muiden muassa poliisisarjassa "The Bill" ja lääkärisarjassa "Cardiac Arrest".


title: Andrew Lancel

text: Lancel sai 7. joulukuuta 2007 Louise-vaimon kanssa ensimmäisen lapsensa, Isaac-pojan. Hänet tiedetään Everton FC:n kannattajaksi.


title: George Lopez

text: George Lopez (s. 23. huhtikuuta 1961) on yhdysvaltainmeksikolainen koomikko ja näyttelijä. Hän syntyi Los Angelesissa, Kaliforniassa.


title: George Lopez

text: Lopez nousi maineeseen stand up -koomikkona. Hän on esiintynyt myös elokuvissa ja julkaissut komediastaan levyjä, jotka ovat tuoneet tähdelle Grammy-ehdokkuuksiakin. Vuosina 2002–2007 hän oli "George Lopez" -televisiosarjan pääosassa. Ohjelman muita esiintyjiä olivat Constance Marie, Belita Moreno, Masiela Lusha, Luis Armand Garcia, Valente Rodriguez, Emiliano Díez ja Aimee Garcia.


title: George Lopez

text: Lopezilla on tähti Hollywood Walk of Famella. Kärsittyään munuaistaudista hän sai vuonna 2005 munuaisensiirrossa terveen sisäelimen Ann-vaimoltaan.


title: Constance Marie

text: Constance Marie Lopez (s. 9. syyskuuta 1965) on yhdysvaltainmeksikolainen näyttelijä. Hänet tunnetaan perheenäiti Angie Lopezin roolista komediasarjassa George Lopez in ohjelmassa "George Lopez Show" (2002–2007).


title: Constance Marie

text: Constance Marie syntyi Los Angelesissa, Kaliforniassa. Varhaisella urallaan hän niitti mainetta muun muassa David Bowien tanssijana. Hän on esiintynyt myös elokuvissa.


title: Belita Moreno

text: Aurabela "Belita" Moreno (s. 1. marraskuuta 1949) on yhdysvaltalainen näyttelijä. Hän syntyi Teksasin Dallasissa.